«Το Παιχνίδι των Αγγέλων» | Το Όνειρο του Νικόλα\n← Ο Δαμαστής του Ξίφους (βίντεο)\n«Θλιμμένος Άγγελος» →\nPosted on Δεκέμβριος 10, 2011\tby Nick\nΥπάρχει ένας παλιός μύθος που λέει ότι κάποτε ο άνθρωπος ήταν ερμαφρόδιτος, με την έννοια του ότι άνδρας και γυναίκα ήταν ενωμένοι σε μία οντότητα.\nΣτον Κόσμο των Ιδεών άλλωστε … οι Άγγελοι δεν έχουν φύλο.\n«Απίθανα πράγματα αυτά που μου λες. Δεν είναι δυνατόν να συμβαίνουν όλα αυτά».\n«Και όμως, το άκουσα από κάποιον που έπινε νερό από την Πηγή για να ταξιδέψει».\n«Και τι είπε, ότι εκεί που πάει είναι πιο όμορφα από εδώ;»\n«Ναι, και ελπίζει να μείνει για πολύ καιρό εκεί κάτω».\n«Πρέπει να είναι ανόητος. Δεν θυμάμαι να μας έχουν μιλήσει για τις εκεί ομορφιές, άρα δεν πρέπει να είναι σπουδαίες».\n«Αλήθεια, τώρα που το λες, εκείνη την στιγμή δεν το πρόσεξα, αλλά και εγώ δεν το έχω ξανακούσει».\n«Είναι φυσικό, αφού δεν το έχω ακούσει εγώ, να μην το έχεις ακούσει ούτε εσύ. Μην ξεχνάς ότι οι δυο μας είμαστε συνέχεια μαζί, ενωμένοι, και ό,τι βιώνουμε, το βιώνουμε και οι δύο μαζί».\n«Ναι, αλλά πολλές φορές θα ήθελα να έχω και κάποιες δικές μου στιγμές. Να μην σε έχω συνέχεια κολλημένο επάνω μου, να μπορώ και εγώ να κάνω κάτι και να μην το ξέρεις».\n«Τι είναι αυτά που λες; Κατ’ αρχάς δεν μπορείς να κάνεις κάτι, γιατί είσαι πνεύμα και τα πνεύματα δεν έχουμε σάρκα για να κάνουμε τίποτα. Και δεύτερον και σπουδαιότερο, οι δυο μας είμαστε ένα, δεν μπορείς να υπάρξεις ξέχωρα από εμένα».\n«Κάνεις λάθος, ξέρω πολλούς που είχαν χωριστεί για ένα διάστημα και μετά ξανάσμιξαν».\n«Ναι, αλλά αυτό δεν έγινε εδώ και είναι πολύ περισσότεροι αυτοί που χωρίστηκαν, έφυγαν και ακόμα δεν έχουν επιστρέψει».\nΟ Μεγάλος Άρχων άκουγε εδώ και ώρα αυτόν τον μονόλογο-διάλογο. Χαμογέλασε και μία λάμψη φάνηκε στον Ουρανό.\n«Πάντα το θηλυκό» σκέφτηκε. «Η περιέργειά του ξεκινά τις περιπέτειες. Μία η Εύα, μία η Ελένη, οι θνητοί ακόμα δεν έβαλαν μυαλό. Αυτός ο άγγελος εκεί κάτω είναι χαρακτηριστικό παράδειγμα. Το θηλυκό του μέρος βάζει σε περιπέτειες το αρσενικό. Δεν λέει να καταλάβει ότι βρίσκεται στον τόπο της Ευδαιμονίας και υπάρχει ακόμα μέσα του το θνητό στοιχείο της υπάρξεώς του. Θα χρειαστεί να κάνει ακόμα έναν κύκλο εξαγνισμού, αλλά θα τα καταφέρει αυτή τη φορά. Είναι από τα αγαπημένα μου παιδιά, είναι, όμως, και αχάριστος. Εννέα φορές έχει περάσει στην θνητή φύση και δεν έμαθε ακόμη πως η Αλήθεια δεν είναι ποτέ δυνατόν να εννοηθεί μέσω των αισθήσεων του θνητού σώματος. Θα τους υποβάλλω λοιπόν πάλι στην Δοκιμασία, για να καταλάβουν πως ήδη έχουν αυτό που ζητούν όλοι, την Ευδαιμονία».\nΈσμιξε τα φρύδια Του, κάνοντας νεύμα στον πιστό Του υπηρέτη.\n«Πάρε εκείνον τον Άγγελο» του είπε, «και πήγαινέ τον στην Πηγή να πιει το Νερό της Λήθης. Μετά χώρισέ τον και στείλε τον κάτω. Θέλω όμως να τον προσέχεις, γιατί είναι στον τελευταίο κύκλο και δεν θέλω να επέμβει ο Άλλος και να μου τον πάρει, γιατί τον προορίζω για μεγάλη θέση, μιας και είναι απο τους πολύ αγαθούς και δυνατούς. Δεν είναι δύσκολο να φύγει στον αντίθετο δρόμο».\n«Στις προσταγές σου Πατέρα» απάντησε ο φτερωτός Αρχάγγελος, «θα τον αναλάβω προσωπικά και θα τον προσέχω, δεδομένου ότι και εγώ τον έχω ξεχωρίσει από τους άλλους. Μην ανησυχείς, θα περάσει με επιτυχία την Δοκιμασία».\nΤην επόμενη στιγμή βρισκόταν μπροστά στον προβληματισμένο άγγελο.\n«Έλα μαζί μου» του είπε, «για να δούμε αν θα δώσουμε λύση στις απορίες σου».\n«Πού πάμε;» ρώτησε καχύποπτα ο άγγελος.\n«Θα πιεις το νερό της Λησμονιάς και μετά θα χωριστείς στα δύο μέρη σου, στο αρσενικό και το θηλυκό. Έπειτα, θα φύγετε μακριά ο ένας από την άλλη και θα κατεβείτε στον Τόπο της Σάρκας. Εκεί θα περάσετε πολλά βάσανα και κόπους, αλλά αν ξαναβρείτε η μία τον άλλον και ενωθείτε με τον σωστό τρόπο, θα επιστρέψετε εδώ με όλες τις απαντήσεις».\n«Και πώς θα τα καταφέρουμε να βρούμε πάλι ο ένας την άλλη μέσα σε τόσους και τόσους ανθρώπους; Από ότι φαντάζομαι κιόλας, θα είναι ιδιαίτερα δύσκολο αφού εκεί κάτω είναι μαζεμένα όλα τα μισά από εμάς εδώ πάνω, χώρια που υπάρχουν και ιθαγενείς του τόπου εκεί, από όσο τουλάχιστον άκουσα να λένε».\n«Να πιστέψετε στον Έρωτα, όχι, όμως, αυτόν που θα γνωρίσετε εκεί κάτω, αλλά αυτόν που γνωρίζετε εδώ, στον Ουρανό. Αυτός εκεί κάτω θα σας γελάσει και θα σας φθείρει, αλλά θα σας βοηθώ και εγώ πολλές φορές. Έλα τώρα, πάμε στην Πηγή για να προετοιμαστείς για το Ταξίδι».\n© 2002 Νικόλαος Σ. Παναγοδημητρόπουλος\nΠηγή: Από τη Συλλογή διηγημάτων «Τα Μυστήρια του Λυκόφωτος»\nGallery | This entry was posted in Διηγήματα. Bookmark the permalink.


Τελευταία «ερυθρόλευκη» παράσταση για τη φετινή σεζόν! - Ποδόσφαιρο - gavros.gr\nΤελευταία «ερυθρόλευκη» παράσταση για τη φετινή σεζόν!\nΚυριακή, 5 Μαΐου 2019 - 08:09\nΤην ΑΕΛ αντιμετωπίζει εκτός έδρας ο Ολυμπιακός στις 19:00 στο τελευταίο του παιχνίδι για την τρέχουσα αγωνιστική περίοδο.\nΟι «ερυθρόλευκοι» θέλουν να συνεχίσουν το εντυπωσιακό σερί που τρέχουν στο πρωτάθλημα, κάνοντας το 10/10 και συνολικά 14/15 νίκες στον β’ γύρο, ολοκληρώνοντας με τον καλύτερο δυνατό τρόπο τις υποχρεώσεις τους για τη φετινή σεζόν.\nΟι Πειραιώτες έδειξαν το τελευταίο διάστημα ότι βρίσκονται σε εξαιρετική κατάσταση και θέλουν να πραγματοποιήσουν ακόμη μία εξαιρετική εμφάνιση, κατακτώντας σε ακόμη ένα ματς τους τρεις βαθμούς της νίκης.\nΌλοι στο «ερυθρόλευκο» στρατόπεδο γνωρίζουν ότι θα πρέπει να τα δώσουν όλα για το νικηφόρο αποτέλεσμα και στο συγκεκριμένο παιχνίδι, για τη φανέλα και το σήμα του Ολυμπιακού, τον κόσμο της ομάδας, αλλά και για τους ίδιους τους εαυτούς τους.\nΟι «ερυθρόλευκοι» είναι πανέτοιμοι για την τελευταία τους παράσταση στη φετινή σεζόν, στέλνοντας μήνυμα ενόψει και το τι θα ακολουθήσει στη συνέχεια.\nΑκόμη πιο κοντά στην... κηδεμονία\nΌσο μεγαλώνει η δυσαρέσκεια της FIFA για τη διοίκηση Γραμμένου στην ΕΠΟ, τόσο θα αυξάνονται οι ξένοι στην ΕΠΟ, αφού μόνοι τους τα κάνουν μπάχαλο!\nΝέο φιλικό φιλανθρωπικού χαρακτήρα από τους Βετεράνους του Ολυμπιακού\nΟι θρύλοι του Θρύλου τη Δευτέρα (06/05) θα δώσουν έναν ακόμη αγώνα για φιλανθρωπικό σκοπό στο Χαϊδάρι.\nΈγινε η... κηδεία της «εξυγίανσης»\nΠόσο μεγαλύτερη ξεφτίλα από τη στιγμή που δεν μπορούν να διοργανώσουν ούτε έναν τελικό Κυπέλλου δυο χρόνια μετά τα αίσχη στο Πανθεσσαλικό Στάδιο;


Από την ΚΕΝΑΚΑΠ ΑΕ…Προδημοσίευση του σχεδίου της 1ης Πρόσκλησης για την ΥΠΟΒΟΛΗ ΠΡΟΤΑΣEΩΝ στο ΥΠΟΜΕΤΡΟ 19.2 – PyliNews\nHome Εργασία - Απασχόληση Από την ΚΕΝΑΚΑΠ ΑΕ…Προδημοσίευση του σχεδίου της 1ης Πρόσκλησης για την ΥΠΟΒΟΛΗ ΠΡΟΤΑΣEΩΝ στο ΥΠΟΜΕΤΡΟ 19.2\nH Αναπτυξιακή Τρικάλων ΑΑΕ ΟΤΑ – ΚΕΝΑΚΑΠ Α.Ε. στο πλαίσιο υλοποίησης του τοπικού προγράμματος CLLD/LEADER 2014-2020 για το νομό Τρικάλων ανακοινώνει την προδημοσίευση του σχεδίου της 1ης Πρόσκλησης για την ΥΠΟΒΟΛΗ ΠΡΟΤΑΣEΩΝ στο ΥΠΟΜΕΤΡΟ 19.2: «Στήριξη για την υλοποίηση πράξεων στο πλαίσιο της στρατηγικής ΤΑΠΤοΚ» (πράξεων ιδιωτικού χαρακτήρα).\nΗ προδημοσίευση γίνεται μετά την σύμφωνη γνώμη του σχεδίου της πρόσκλησης από την Ειδική Υπηρεσία Διαχείρισης του Ε.Π. Περιφέρειας Θεσσαλίας 2014-2020.\nΗ οριστική πρόσκληση με τα κείμενα και παραρτήματα που τη συνοδεύουν, θα ανακοινωθεί σε επόμενο διάστημα, σύμφωνα με την ισχύουσα διαδικασία εγκρίσεων. Μετά την οριστικοποίησή της και την ολοκλήρωση της διαδικασίας από τις αρμόδιες υπηρεσίες του Υπουργείου Αγροτικής Ανάπτυξης και Τροφίμων, θα ανακοινωθεί η ημερομηνία έναρξης και η διάρκεια της περιόδου υποβολής των επενδυτικών σχεδίων.\nΗ παρούσα προδημοσίευση πραγματοποιείται με σκοπό την καλύτερη ενημέρωση και προετοιμασία των ενδιαφερομένων.\nΤο σχέδιο της 1ης Πρόσκλησης επενδύσεων ιδιωτικού χαρακτήρα είναι διαθέσιμο στην ιστοσελίδα www.kenakap.gr.\nΓια περισσότερες πληροφορίες απευθυνθείτε στην έδρα της εταιρείας μας, δ/νση: Ιωαννίνων 84, 42200, Καλαμπάκα, τηλ. 2432025370, e-mail: kenakap@kenakap.gr (υπεύθυνοι πληροφόρησης: κ. Κουτής Βάϊος, κ. Καζαντζής Ευριπίδης και κ. Θυμιάκου Γλυκερία).\nΑναπτυξιακή Τρικάλων ΑΑΕ ΟΤΑ –«ΚΕΝΑΚΑΠ ΑΕ»\nΚάλεσμα ΠΑΜΕ συμμετοχής στην πρωτομαγιάτικη απεργιακή συγκέντρωση με τα ταξικά σωματεία του Νομού\nΕΝΑΝΤΙΑ ΣΤΗΝ ΚΑΠΙΤΑΛΙΣΤΙΚΗ ΕΚΜΕΤΑΛΛΕΥΣΗ ΚΑΙ ΤΟΥΣ ΙΜΠΕΡΙΑΛΙΣΤΙΚΟΥΣ ΠΟΛΕΜΟΥΣ ΜΕ ΣΥΝΔΙΚΑΤΑ ΤΩ…


«Παγώνουν» τα μαθήματα στα πανεπιστήμια της Θεσσαλονίκης λόγω χιονιά\n«ΠΑΓΩΝΟΥΝ» ΤΑ ΜΑΘΗΜΑΤΑ ΣΤΑ ΠΑΝΕΠΙΣΤΗΜΙΑ ΤΗΣ ΘΕΣΣΑΛΟΝΙΚΗΣ ΛΟΓΩ ΧΙΟΝΙΑ από Σοφία Παπαμαυρουδή article http://voria.gr/article/pagonoun-ta-mathimata-sta-panepistimia-tis-thessalonikis-logo-chionia Διακόπτονται τα μαθήματα σε Αριστοτέλειο Πανεπιστήμιο, Πανεπιστήμιο Μακεδονίας και ΑΤΕΙΘ λόγω της σφοδρής χιονόπτωσης στη πόλη. 10.01.2017 14:09\n«ΠΑΓΩΝΟΥΝ» ΤΑ ΜΑΘΗΜΑΤΑ ΣΤΑ ΠΑΝΕΠΙΣΤΗΜΙΑ ΤΗΣ ΘΕΣΣΑΛΟΝΙΚΗΣ ΛΟΓΩ ΧΙΟΝΙΑ\n10/01/2017, 14:09 |\nΔιακόπτονται τα μαθήματα σε Αριστοτέλειο Πανεπιστήμιο, Πανεπιστήμιο Μακεδονίας και ΑΤΕΙΘ λόγω της σφοδρής χιονόπτωσης στη πόλη.\nΚλειστά θα παραμείνουν και αύριο τα εκπαιδευτικά ιδρύματα τριτοβάθμιας εκπαίδευσης στη Θεσσαλονίκη, λόγω της επιδείνωσης των καιρικών συνθηκών από το πρωί της Τρίτης.\nΣύμφωνα με όσα δήλωσε ο πρύτανης του Πανεπιστημίου Μακεδονίας, Αχιλλέας Ζαπράνης στη Voria.gr, το Ίδρυμα θα παραμείνει κλειστό και αύριο λόγω της έντονης χιονόπτωσης στο κέντρο της Θεσσαλονίκης.\nΜάλιστα, όπως τόνισε, συνεχίζονται οι προσπάθειες προκειμένου να αποκατασταθούν οι βλάβες στο σύστημα θέρμανσης του πανεπιστημίου, ωστόσο οι χαμηλές θερμοκρασίας δυσχεραίνουν τον έλεγχο και την επισκευή των παγωμένων σωληνώσεων.\nΠάντως, ο πρύτανης του ΠΑΜΑΚ ανέφερε πως εάν όλα πάνε καλά το πανεπιστήμιο ενδέχεται να λειτουργήσει κανονικά την Πέμπτη.\nΚλειστό, εκτός απροόπτου, θα είναι και το Αριστοτέλειο Πανεπιστήμιο Θεσσαλονίκης, το οποίο σταμάτησε να λειτουργεί από τη 1 το μεσημέρι σήμερα, λόγω της κακοκαιρίας που έχει πλήξει το κέντρο της πόλης.\nΌπως ανέφερε ο αντιπρύτανης του ΑΠΘ Θόδωρος Λαόπουλος, η επίσημη απόφαση αναμένεται σήμερα το απόγευμα, ωστόσο τόνισε ότι κλείσει δεν κλείσει, το Ίδρυμα είναι έτοιμο με όλες της εγκαταστάσεις θέρμανσης σε όλους τους χώρους να λειτουργούν κανονικά.\n«Δύο μικροβλάβες που είχαμε στην Παιδαγωγική και στην Φυσικομαθηματική Σχολή, έχουν πλέον αντιμετωπιστεί», τόνισε χαρακτηριστικά.\nΗ άνω αίθουσα της Πανεπιστημιακή Φοιτητικής Λέσχης του ΑΠΘ, σύμφωνα με τον αντιπρύτανη, λειτουργεί κανονικά.\nΜέχρι στιγμής, το Αλεξάνδρειο Τεχνολογικό Ίδρυμα Θεσσαλονίκης δεν έχει εκδόσει καμία ανακοίνωση, ωστόσο αναμένεται να παραμείνει κλειστό, καθώς ο πρόεδρος του, Κωνσταντίνος Βαρσαμίδης τόνισε χθες ότι το Ίδρυμα δεν θα λειτουργεί σήμερα, λόγω των καιρικών συνθηκών.


CNBC: Η Ελλάδα θα συμμετάσχει στην κινεζική πρωτοβουλία για τον "δρόμο του μεταξιού" | Ημερησία\nCNBC: Η Ελλάδα θα συμμετάσχει στην κινεζική πρωτοβουλία για τον "δρόμο του μεταξιού"\n«Εχουμε ενταχθεί στην πρωτοβουλία για τον δρόμο του μεταξιού (Belt and Road) σε ένα πολύ συγκεκριμένο project και με πολύ συγκεκριμένο όρο», δήλωσε ο πρέσβης της Ελλάδας στο ΝΑΤΟ. «Ασφαλώς δεν πρόκειται να το εγκαταλείψουμε, απλώς επειδή το κάνουν άλλοι», πρόσθεσε.\nΟΙΚΟΝΟΜΙΑ 14.06.21 18:37\nΗ Ελλάδα δεν προτίθεται να σταματήσει τις οικονομικές σχέσεις της με την Κίνα, επειδή άλλες χώρες επανεξετάζουν τις δικές τους σχέσεις με την ασιατική χώρα, δήλωσε στο CNBC ο Ελληνας μόνιμος εκπρόσωπος στο ΝΑΤΟ.\nΗ σχέση μεταξύ της Κίνας και ευρωπαϊκών χωρών επιδεινώθηκε μετά τον Μάρτιο, όταν προέκυψε διπλωματικό ρήγμα μεταξύ των δύο πλευρών. Τότε, η ΕΕ αποφάσισε να επιβάλει κυρώσεις κατά της Κίνας για «τις μεγάλης κλίμακας αυθαίρετες κρατήσεις» μελών της εθνικής μειονότητας των Ουιγούρων. Το Πεκίνο, το οποίο αρνείται ότι παραβιάζει τα ανθρώπινα δικαιώματα του Ουιγούρων, προχώρησε σε αντίποινα κατά μελών του Ευρωπαϊκού Κοινοβουλίου, με αποτέλεσμα η ΕΕ να αναστείλει την επικύρωση της επενδυτικής συμφωνίας με την Κίνα, η οποία είχε παρουσιαστεί τον Δεκέμβριο.\nΕπιπλέον, το Σαββατοκύριακο, οι G7 δήλωσαν ότι θα ζητήσουν από την Κίνα «να σεβαστεί τα ανθρώπινα δικαιώματα και τις θεμελιώδεις ελευθερίες». Πρόκειται για μία θέση, με την οποία οι κινεζικές Αρχές διαφωνούν και η κινεζική πρεσβεία στο Λονδίνο δήλωσε σήμερα, σύμφωνα με το BBC, ότι πέρασε η εποχή που μία μικρή ομάδα χωρών αποφάσιζε τη μελλοντική πορεία του κόσμου.\nΥγιής και νόμιμη η εμπορική σχέση Ελλάδας - Κίνας\n«Στρατηγικά, επιδιώκουμε τις καλύτερες προοπτικές για τη χώρα μας, πάντοτε στο πλαίσιο της υποχρέωσής μας έναντι της ΕΕ και του ΝΑΤΟ. Συνεπώς, έχουμε ενταχθεί στην (κινεζική) πρωτοβουλία για τον δρόμο του μεταξιού (Belt and Road) σε ένα πολύ συγκεκριμένο project και με πολύ συγκεκριμένο όρο, χωρίς να το θεωρούμε ως μία στρατηγική σχέση με έναν άλλο εταίρο, αλλά ασφαλώς δεν πρόκειται να το εγκαταλείψουμε, απλώς επειδή το κάνουν άλλοι», δήλωσε ο πρέσβης της Ελλάδας στο ΝΑΤΟ, Σπύρος Λαμπρίδης.\nΗ πρωτοβουλία για τον δρόμο του μεταξιού έχει σχεδιαστεί με στόχο τη δημιουργία ενός τεράστιου παγκόσμιου δικτύου χερσαίων, θαλάσσιων και ψηφιακών συνδέσμων που θα ενώνουν την Κίνα με τη Νοτιοανατολική Ασία, την Κεντρική Ασία, τη Μέση Ανατολή, την Ευρώπη και την Αφρική. Οι επικριτές της λένε ότι θα ευνοήσει τις κινεζικές εταιρείες, θα ενισχύσει τη διεθνή επιρροή του Πεκίνου και θα αναγκάσει τις αναπτυσσόμενες χώρες να επωμισθούν υψηλά χρέη.\n«Αν αντιληφθούμε ότι υπάρχει μία απειλή από τη σχέση αυτή, θα το ξανασκεφθούμε. Aλλά τώρα το μόνο που έχουμε από αυτή (τη σχέση) είναι τα οφέλη μίας υγιούς και πολύ νόμιμης εμπορικής σχέσης», πρόσθεσε ο πρέσβης.\nΟι δηλώσεις του, σημειώνει το CNBC, έρχονται σε αντίθεση με αυτές άλλων ευρωπαϊκών χωρών. Ο Ιταλός πρωθυπουργός, Μάριο Ντράγκι, σημείωσε ότι η χώρα του θα εξετάσει προσεκτικά τη συμμετοχή της στην πρωτοβουλία του δρόμου του μεταξιού. Η Ιταλία ήταν η πρώτη οικονομία της G7 που υπέγραψε συμφωνία κατανόησης με το Πεκίνο το 2019 για τη συμμετοχή της σε αυτή, ενώ οι ΗΠΑ και άλλες ευρωπαϊκές χώρες εξέφρασαν ανησυχίες τότε.\nΟι χώρες της G7 συμφώνησαν το Σαββατοκύριακο να προωθήσουν τη δική τους ανταγωνιστική εκδοχή για την πρωτοβουλία Belt and Road, κάνοντας επενδύσεις υποδομών σε φτωχότερες χώρες.\nΗ κινεζική COSCO έχει το πλειοψηφικό πακέτο μετοχών του ΟΛΠ από το 2016, ενώ το Πεκίνο έχει κάνει και μία σειρά άλλων επενδύσεων στην Ελλάδα, μεταξύ άλλων στην ενέργεια και το real estate.


Σε άδεια ο Σεβασμιώτατος Μητροπολίτης μας κ. Αμβρόσιος\nΑρχική Αιγιάλεια Εκκλησιαστικά Σε άδεια ο Σεβασμιώτατος Μητροπολίτης μας κ. Αμβρόσιος\nΓνωστοποιούμε στο ευσεβές Πλήρωμα της καθ’ ημάς Ιεράς Μητροπόλεως ότι ο Σεβασμιώτατος Μητροπολίτης μας κ. Αμβρόσιος από σήμερα, 18η Ιουνίου, έως και την 31η Ιουλίου θα απέχει των διοικητικών καθηκόντων του. Θα εξακολουθήσει όμως να επιτελεί κανονικά τις λειτουργικές του υποχρεώσεις.\nΚατόπιν τούτου οι ευσεβείς χριστιανοί μας παρακαλούνται όπως κατά το χρονικό αυτό διάστημα για τα υπηρεσιακά θέματα τα οποία θα τους απασχολούν, να απευθύνονται στα Γραφεία τής Ιεράς Μητροπόλεως:\nΑ) Για τα υπηρεσιακά ζητήματα στον Πρωτοσύγκελο, Πανοσολογιώτατο Αρχιμανδρίτη Ιωακείμ Βενιανάκη\nΒ) Για τα ενοριακά θέματα στον Αρχιερατικό Επίτροπο Βοστίτσης, Αιδεσιμολογιώτατο π. Χρήστο Τσάκαλο\nΓ) Για τα περιουσιακά ζητήματα στον Αιδεσιμολογιώτατο π. Βασίλειο Πετρόπουλο\nΕυχαριστούμε θερμώς για την κατανόηση\nΠροηγούμενο άρθροΣτο Αίγιο ο κ. Ιάκωβος Τσούνης, συλλέκτης και δωρητής τού ομωνύμου Μουσείου\nΕπόμενο άρθρο«SOS» για τα σκουπίδια\nΤο πρόγραμμα ενθρονίσεως του Σεβασμιωτάτου Μητροπολίτη Καλαβρύτων και Αιγιαλείας κ. Ιερώνυμου\nΟ Μητροπολίτης πρ. Καλαβρύτων και Αιγιαλείας κ. Αμβρόσιος ομιλητής στο Κέντρο Νεότητος\nΣτον Ι.Ν. Αγίου Ανδρέου Πατρών προέστη της Θείας Λειτουργίας ο Μητροπολίτης Καλαβρύτων και Αιγιαλείας κ. Ιερώνυμος\nΞεκινούν την Κυριακή οι εσπερινές ομιλίες στο Κέντρο Νεότητος «Νέοι Ορίζοντες»


Πάμε Στοίχημα: Βγάζει αντίδραση η Άκρινγκτον | Typosthes\nΣΤΟΙΧΗΜΑ 09/11/2021 11:53\nΠάμε Στοίχημα: Βγάζει αντίδραση η Άκρινγκτον\nΜπορεί το κουπόνι της Τρίτης (09/11) να μην περιλαμβάνει μεγάλο πλήθος αγώνων, ωστόσο παρουσιάζει στοιχηματικές ευκαιρίες. Το Betarades.gr έψαξε και βρήκε την πιο ενδιαφέρουσα πρόταση της ημέρας για ποντάρισμα, που δίνει το αγγλικό Λιγκ Τρόφι.\nΑς προχωρήσουμε απευθείας στις προτάσεις στοιχήματος.\nΣτις 21:45, η Φλίτγουντ φιλοξενεί την Άκρινγκτον για την 3η αγωνιστική της φάσης των ομίλων του Λιγκ Τρόφι Αγγλίας.\nΜετά τον αποκλεισμό της από την συνέχεια του FA Cup , καθώς ηττήθηκε με 1-2 από την Μπέρτον, η Φλίτγουντ θέλει να περάσει ως πρώτη στην επόμενη φάση του Λιγκ Τρόφι. Έχει, όμως, σημαντικά προβλήματα στην ανασταλτική λειτουργία της, έχοντας δεχτεί 8 γκολ στα 3 τελευταία ματς. Μετά την συντριβή με 5-1 από την Πορτ Βέιλ, η Άκρινγκτον θέλει να δώσει "απαντήσεις" και να τερματίσει στην κορυφή του ομίλου στη διοργάνωση. Με εξαίρεση το συγκεκριμένο, πάντως, παλεύει τα παιχνίδια της. Μπορεί να εκμεταλλευτεί το γεγονός ότι η Φλίτγουντ είναι αδύναμη στη δική της, μετρώντας δύο σερί ήττες.


ΔΗΛΩΣΗ ΓΙΑ ΤΟΝ ΘΑΝΑΤΟ ΤΟΥ Δ. ΤΣΑΤΣΟΥ – Υπουργείο Εσωτερικών\nΑρχικήΔελτία ΤύπουΔΗΛΩΣΗ ΓΙΑ ΤΟΝ ΘΑΝΑΤΟ ΤΟΥ Δ. ΤΣΑΤΣΟΥ\nΑΘΗΝΑ, 24 Απριλίου 2010\nΟ Υπουργός Εσωτερικών, Αποκέντρωσης και Ηλεκτρονικής Διακυβέρνησης κ. Γ. Ραγκούσης έκανε σήμερα την ακόλουθη δήλωση για τον θάνατο του Δ. Τσάτσου:\n«Θρηνούμε σήμερα μια μεγάλη απώλεια.\nΞεχώρισε, με την προθυμία του να προσφέρει τις δυνάμεις του παντού, όπου η ελληνική πολιτεία είχε ανάγκη τη γνώση, την έμπνευση, τη συμβουλή του. Ήταν μεγάλο προνόμιο για μας ότι είχαμε – από την πρώτη στιγμή – την ολόψυχη συνδρομή του στις θεσμικές αλλαγές που ήδη εξελίσσονται σε κρίσιμους τομείς της δημόσιας ζωής.\nΕκφράζουμε τα πιο θερμά μας συλλυπητήρια στην οικογένειά του».


Τροπολογία της Κυβέρνησης: Αποζημιώνει τους εργολάβους επειδή δεν εισέπραξαν όσα ήθελαν από διόδια! - e-KOZANH Τροπολογία της Κυβέρνησης: Αποζημιώνει τους εργολάβους επειδή δεν εισέπραξαν όσα ήθελαν από διόδια! - e-KOZANH\nHome > ΕΛΛΑΔΑ > Τροπολογία της Κυβέρνησης: Αποζημιώνει τους εργολάβους επειδή δεν εισέπραξαν όσα ήθελαν από διόδια!\nΤροπολογία της Κυβέρνησης: Αποζημιώνει τους εργολάβους επειδή δεν εισέπραξαν όσα ήθελαν από διόδια!\nItem Reviewed: Τροπολογία της Κυβέρνησης: Αποζημιώνει τους εργολάβους επειδή δεν εισέπραξαν όσα ήθελαν από διόδια! Rating: 5 Reviewed By: e kozani


Νοσοκομεία της Θεσσαλονίκης παρέλαβαν προστατευτικό υλικό από τον ΙΣΘ – Νίκος Νίτσας «Η προσπάθεια στήριξης του ιατρικού κόσμου και της κοινωνίας συνεχίζεται…» - Ειδήσεις, επικαιρότητα νέα από Θεσσαλονίκη - Έναντι News - Radio1d.gr\nΟ κ. Νίτσας τόνισε ότι «Θα συνεχίσουμε τις προσπάθειες στήριξης του ιατρικού κόσμου και της κοινωνίας, θα κάνουμε ό,τι μπορούμε για να αντιμετωπίσουμε την πανδημία. Ύστερα από σειρά ενημερωτικών εκδηλώσεων -μέσω διαδικτύου- είμαστε και πάλι δίπλα στους συναδέλφους που δίνουν τη μάχη, ώστε να παραμείνουν υγιείς και να συνεισφέρουν στην προστασία της δημόσιας υγείας.\n( ο διοικητής του ΑΧΕΠΑ παρέλαβε το υλικό από τον πρόεδρο του ΙΣΘ Νίκο Νίτσα)\nΕκτός από τα μέλη του ΙΣΘ, υλικό προστασίας παρέλαβαν και εκπρόσωποι των νοσοκομείων ΑΧΕΠΑ, Γ. ΠΑΠΑΝΙΚΟΛΑΟΥ, ΑΓΙΟΣ ΔΗΜΗΤΡΙΟΣ ΚΑΙ ΙΠΠΟΚΡΑΤΕΙΟ» Ο Ιατρικός Σύλλογος Θεσσαλονίκης βρίσκεται σε συνεχή επαγρύπνηση από την έναρξη της πανδημίας από τον SARS-CoV-2. Τις τελευταίες ημέρες ύστερα από επαναλαμβανόμενα αιτήματα μελών να παρέμβει στο υπουργείο υγείας για τις ελλείψεις σε Μέτρα Ατομικής Προστασίας (ΜΑΠ) – Personal Protective Equipment (PPE) ανέλαβε σειρά πρωτοβουλιών κι επαφών τόσο για την ενημέρωση της πολιτείας (βλ επιστολή και στον πρωθυπουργό Κυριάκο Μητσοτάκη) όσο και για την κάλυψη των αναγκών -γιατρών του ιδιωτικού τομέα αλλά κι όσων συναδέλφων τους εργάζονται σε δημόσιες δομές- από ίδιους πόρους.\nΜε τη συνδρομή της εθελοντικής δράσης COVID-19 Response Greece, ο ΙΣΘ στράφηκε στην εγχώρια αγορά και σε συνεργασία με βιοτεχνίες αγόρασε αρχικά 5000 ασπίδες προσώπου και στη συνέχεια 5000 υφασμάτινες μάσκες δύο επιπέδων. «Επίσης η Περιφέρεια Κεντρικής Μακεδονίας έχει δεσμευθεί για την διάθεση ΜΑΠ (γάντια, μάσκες, αντισηπτικά ) τις επόμενες μέρες» ανακοίνωσε ο πρόεδρος του ΙΣΘ Νίκος Νίτσας και «θα υπάρξει νέα ενημέρωση για τις μέρες και τις ώρες διανομής του υλικού.\nΕυχαριστούμε τους συναδέλφους και τους φορείς που εργάζονται αυτές τις μέρες κάτω από αντίξοες και πρωτόγνωρες συνθήκες ώστε να προστατευθούν υγειονομικοί και πολίτες. Μαζί τους, θέλω να τους διαβεβαιώσω, θα είναι συνεχώς και ο Ιατρικός Σύλλογος Θεσσαλονίκης»\nTags: ΙΑΤΡΙΚΟΣ ΣΥΛΛΟΓΟΣ ΘΕΣΣΑΛΟΝΙΚΗΣΝΙΚΟΣ ΝΙΤΣΑΣΝΟΣΟΚΟΜΕΙΑ ΘΕΣΣΑΛΟΝΙΚΗΣΠΡΟΣΤΑΤΕΥΤΙΚΟ ΥΛΙΚΟ\nNext story Συναγερμός στην άδεια Αθήνα: Οβίδα του Β’ Παγκοσμίου βρέθηκε στην Ερμού -Από συνεργείο της ΕΥΔΑΠ\nPrevious story Κορωνοϊός: 40χρονος στρατιωτικός το πρώτο κρούσμα στη Χίο


My little fairy book!!: Μακιγιάζ καµουφλάζ\nΑν και πάλι δεν δείχνουν όσο µεγάλα θα θέλατε, χρησιµοποιήστε αϊλάινερ στα πάνω βλέφαρα για πιο έντονο βλέµµα.Ζωντανό βλέµµα\nΧείληΑποκτήστε πιο γεµάτα χείλη ταµπονάροντάς τα µε λίγη πούδρα και περάστε το περίγραµµα µε ένα µολύβι σε απόχρωση κοντά στη φυσική τους. Στη συνέχεια φορέστε το κραγιόν σας χρησιµοποιώντας ένα πινελάκι. Μπορείτε επίσης να χρησιµοποιήσετε δύο αποχρώσεις κραγιόν. ∆ώστε σχήµα στα χείλη µε την πιο σκούρα και «γεµίστε» τα µε την πιο ανοιχτή.\nΣπυράκιαΤα σπυράκια και οι κοκκινίλες καλύπτονται µε concealer σε πράσινη απόχρωση. Αναµείξτε το µε το foundation που χρησιµοποιείτε ώστε το αποτέλεσµα να είναι οµοιογενές.\nΜακιγιάζ ύστερα από θεραπείαΓια τις γυναίκες που αντιµετωπίζουν τις ιδιαίτερες συνέπειες της χηµειοθεραπείας, η οµορφιά έχει λόγο, και µάλιστα µεγάλο. Αυτή είναι µια περίοδος κατά την οποία δεν θα πρέπει για κανένα λόγο να αφεθούν αλλά αντίθετα να αγκαλιάσουν και να φροντίσουν τον εαυτό τους όσο καλύτερα µπορούν.\nΕπιδερµίδαΗ επιδερµίδα µπορεί να παρουσιάσει αντιδράσεις λόγω των φαρµάκων,\nΦρύδιαΗ καλύτερη λύση είναι ένα ηµίσκληρο µολύβι φρυδιών σε απόχρωση κοντά στη φυσική.\nΜάτια∆ώστε ένταση στο βλέµµα µε ένα µολύβι µατιών το οποίο θα «σβήσετε» απαλά. Στη συνέχεια εφαρµόστε λίγη καφέ ή γκρι σκιά και αναµείξτε την µε το µολύβι. Μια άλλη λύση είναι οι ψεύτικες βλεφαρίδες,\n∆ώστε λάµψηΛίγο µέικ απ µε στοιχεία λάµψης και έντονα ενυδατική δράση είναι αρκετό για να δώσει φως στο πρόσωπο και να «καµουφλάρει» τη θαµπάδα. Επίσης, το ρουζ θα πρέπει να έχει λίγο shimmer φυσική λάµψη. Προτιµήστε τόνους του βερικοκί, του απαλού ροζ και του κοραλλί που δείχνουν «υγεία». Τολµήστε ένα κραγιόν (µε ενυδατική σύνθεση) σε φωτεινή και χαρούµενη απόχρωση. Αυτά θα φτιάξουν τη διάθεσή σας, ενώ θα αποσπάσουν και την προσοχή των άλλων από τα σηµεία που δεν θέλετε να υπερισχύουν (π.χ. βλεφαρίδες ή φρύδια που έχουν πέσει).


in Fashion 6 Αυγούστου 2020 6 Αυγούστου 2020\nΤο να βρούμε το ιδανικό μαγιό δεν είναι εύκολη υπόθεση! Πολλές φορές βρίσκουμε ένα μαγιό που να μας αρέσει αλλά μπορεί να είναι πολύ στενό, πολύ φαρδύ, να μην μας κάνει στις τιράντες, να μην εφαρμόζει στο στήθος κτλ! Πώς καταλαβαίνουμε ότι έχουμε βρει το ιδανικό μαγιό;\nin Fashion 15 Μαΐου 2020 14 Μαΐου 2020\nΤα μαγιό έχουν ξεκινήσει να κυκλοφορούν και εμείς κοιταζόμαστε στον καθρέφτη για να αποφασίσουμε τι μαγιό πρέπει να πάρουμε φέτος!\nΔεν ταιριάζουν όλα σε κάθε σωματότυπο, έτσι και τα μαγιό δεν ταιριάζουν όλα σε όλες μας!\nΤι να πάρεις λοιπόν με βάση το σώμα σου;\nΠαράλληλα, η αναζήτηση για μαγιό δεν είναι πάντα εύκολη υπόθεση. περισσότερα >


Τεκμήρια ένδοξης ιστορίας | 100 ΧΡΟΝΙΑ ΑΠΟ ΤΗΝ ΟΚΤΩΒΡΙΑΝΗ ΕΠΑΝΑΣΤΑΣΗ | ΡΙΖΟΣΠΑΣΤΗΣ\nΕνα μικρό τμήμα από την έκθεση αφισών\nΗ έκθεση σοβιετικών αφισών αλλά και το εκμαγείο του Λένιν κέντρισαν την προσοχή όσων παραβρέθηκαν στη διεθνιστική εκδήλωση της ΚΕ του ΚΚΕ για τα 100 χρόνια από την Οκτωβριανή Επανάσταση.\nΣτα ταμπλό βρίσκονταν αφίσες που χρονολογούνται από τα πρώτα χρόνια της Επανάστασης, την περίοδο 1918 - 1920, με τα πρώτα της συνθήματα: «Ολη η εξουσία στα σοβιέτ. Η γη στους αγρότες», «Με το όπλο νικήσαμε τον εχθρό, με τη δουλειά θα κερδίσουμε το ψωμί. Σύντροφοι, όλοι στη δουλειά», «Τα σοβιέτ κι ο εξηλεκτρισμός είναι η βάση του νέου κόσμου», «Οι λαοί όλου του κόσμου χαιρετούν τον Κόκκινο Στρατό» κ.ά. Ξεχωρίζει το έργο του Β. Μαγιακόφσκι από την εποχή που εργάστηκε στον προπαγανδιστικό μηχανισμό του Ρώσικου Τηλεγραφικού Πρακτορείου (γνωστό ως ΡΟΣΤΑ). Η συγκεκριμένη αφίσα του Β. Μαγιακόφσκι αναγράφει: «Η λόγχη του κοκκινοφρουρού έδωσε τη δυνατότητα να υψωθεί η σημαία του Οκτώβρη. Μόνο η λόγχη του κοκκινοφρουρού προστάτεψε αυτό το λάβαρο, εδραίωσε υπέρ μας την Οκτωβριανή Επανάσταση. Μόνο με τη βοήθεια των κοκκινοφρουρών το λάβαρο αυτό θα το φτάσουμε μέχρι την απελευθέρωση όλου του κόσμου. Ετσι προσπάθησε ο καθένας να εργάζεται για την ενίσχυση του στρατού, τιμώντας τον Οκτώβρη».\nΕπίσης καταγράφεται ο αγώνας των αγροτών για σοδειά ενάντια στους κουλάκους, το σπουδαίο σταχανοφικό κίνημα, η πάλη την περίοδο του Μεγάλου Πατριωτικού Πολέμου για τη Σοβιετική Ενωση.\nΙδιαίτερη θέση έχουν και οι αφίσες για τις γυναίκες: «Γυναίκα εργάτρια ο σοσιαλισμός σε απελευθέρωσε από την εξουσία της κουζίνας και της χύτρας», λέει μία από αυτές και απεικονίζει μια συνεταιριστική τραπεζαρία, ένα συνεταιριστικό αναγνωστήριο και ένα παιδικό σπίτι, ενώ δίπλα, μια από τις πιο γνωστές σοβιετικές αφίσες καλεί: «Απελευθερωμένη γυναίκα οικοδόμησε τον σοσιαλισμό!».\nΥπάρχουν ακόμα αφίσες για τους 22ους Ολυμπιακούς Αγώνες το 1980 στη Μόσχα, για τα εξαίρετα μπαλέτα της Μόσχας, για την Υγεία και την Πρόνοια, για τη φροντίδα των παιδιών και άλλες πλευρές της ζωής στη Σοβιετική Ενωση.


Η Αλήθεια να Λέγεται: Αντώνης Σαμαράς: Τελειώνει η εποχή των μνημονίων!\nΟμιλία του Πρωθυπουργού κ. Αντώνη Σαμαρά στην 79η Διεθνή Έκθεση Θεσσαλονίκης\nΤώρα, το τρίτο τρίμηνο του 2014 η οικονομία μας θα έχει θετικό πρόσημο. Για πρώτη φορά μετά από 24 τρίμηνα, μετά από έξι ολόκληρα χρόνια ύφεσης… Τις μέρες αυτές, τα Ελληνικά ομόλογα ανεβαίνουν συνεχώς και τα επιτόκια τους πέφτουν συνεχώς.\nΦέτος είναι η χρονιά που Ελλάδα σηκώνεται στα πόδια της. Ακόμα πληγωμένη. Ναι, αλλά τώρα πια όρθια. Ακόμα με προβλήματα. Ναι, αλλά τώρα λύνει ένα-ένα προβλήματα που έμεναν άλυτα για δεκαετίες… Ακόμα με πληγές. Ναι, αλλά τώρα τις επουλώνει. Και κοιτάει μπροστά.\nΓι’ αυτά θα σας μιλήσω σήμερα: Για αυτά τα θεμέλια που βάζουμε στη Νέα Ελλάδα. Γι’ αυτά που ετοιμάζουμε για αύριο, που πριν λίγο φαίνονταν άπιαστα όνειρα. Για τον «οδικό χάρτη», δηλαδή, της Χώρας από δω και μπρος. Με μεγάλο μας όπλο μόνο την αλήθεια! Και μεγάλο όπλο σε ό,τι κάνουμε από δω και στο εξής θα είναι - να το γνωρίζετε - μόνο η αλήθεια! Και η αλήθεια για όποιον την αντέχει κι όποιον την τολμάει, είναι ακατανίκητη! Ενώ για όποιον την αποφεύγει, θα είναι ανελέητη η αλήθεια…\nΠοιος ήταν ο δρόμος που επιλέξαμε; Να διορθώσουμε, σε χρόνο ελάχιστο, όλα τα σφάλματα και τις στρεβλώσεις δεκαετιών: Στα ελλείμματα που ήταν ιλιγγιώδη. Στο χρέος που είχε μείνει ανεξέλεγκτο. Στις αγκυλώσεις που κρατισμού, που σταμάταγε κάθε Ανάπτυξη, κάθε δημιουργικότητα, κάθε διάθεση για επιχειρηματικότητα. Όλα αυτά τα πολεμήσαμε. Κι όλα αυτά αρχίζουν πια να υποχωρούν. Όταν όμως πριν ένα χρόνο κάτι φάνηκε να αλλάζει, όταν ο ξένος τύπος, που ως τότε μας προσέβαλε και μας αμφισβητούσε, άρχισε να γράφει ότι η Ελλάδα μπορεί τελικά να επιτύχει, κάποιοι πάλι ενοχλήθηκαν! Για να ειρωνευτούν την «Ελληνική επιτυχία»… Που τώρα όμως όλος ο κόσμος μιλάει γι’ αυτήν!\nΚι όσοι πόνταραν σε «σενάρια καταστροφής», πανηγυρικά διαψεύδονται! Αυτή την αλήθεια έχει ανάγκη να ακούσει ο Ελληνικός λαός σήμερα. Για να μάθει ότι οι θυσίες του δεν πήγαν χαμένες. Για να καταλάβει ότι τώρα πια ξεμπερδεύει με το χθες. Για να πιστέψει στο αύριο. Γιατί όποιος λαός δεν πιστεύει στο μέλλον του, δεν έχει μέλλον. Γι’ αυτά, λοιπόν, θα σας μιλήσω. Για τις μεγάλες αλλαγές που γίνονται. Για εκείνες τις μεγαλύτερες που έρχονται. Που κάποιοι δεν τα κατάφεραν να αποτρέψουν.\nΚαι βεβαίως, θα σας μιλήσω γι’ αυτό που είναι πιο υψηλά στην δική μας ατζέντα: Για την υπέρ-φορολόγηση που ήταν ίσως αναπόφευκτη, αλλά πρέπει επιτέλους να τελειώσει. Και που μπορεί να τελειώσει μόνο σταδιακά, για να μη γυρίσουμε πίσω στα ελλείμματα. Από αυτό αρχίζω: από τα πρώτα βήματα ελάφρυνσης:\nΓια το πετρέλαιο θέρμανσης, με δεδομένο ότι σύντομα αρχίζει η διανομή του, κι ότι ο φόρος αυτός ούτε καν δεν απέδωσε τα αναμενόμενα και δημιούργησε τεράστια περιβαλλοντικά προβλήματα, θα υπάρξει μείωση στο φόρο αυτό κατά 30% ενώ θα κρατηθούν και τα επιδόματα θέρμανσης.\nΓια τα δύο θέματα που έντονα απασχολούν την Κυβέρνηση και τον κόσμο, τις περισσότερες δόσεις για τις ληξιπρόθεσμες οφειλές προς την εφορία και τα ασφαλιστικά ταμεία, αλλά και για την ανάγκη αισθητής μείωσης της εισφοράς αλληλεγγύης, οι τελικές αποφάσεις θα παρουσιαστούν μαζί με τις τεχνικές τους λεπτομέρειες στην επικείμενη κατάθεση του προσχεδίου Προϋπολογισμού.\nΓια τον Ενιαίο Φόρο Ακινήτων: Έγιναν λάθη με τον ΕΝΦΙΑ! Το σοβαρότερο λάθος: με τις αξίες γης σε περιοχές εκτός αντικειμενικού προσδιορισμού είναι αυτό που προκάλεσε και τον δικαιολογημένο θόρυβο πριν ένα μήνα. Το εντοπίσαμε και το αντιμετωπίσαμε μέσα σε λίγες μέρες. Και τώρα το διορθώνουμε. Αλλά μιλάμε για ένα σφάλμα που τελικά ο κόσμος δεν το πλήρωσε! Κι ούτε υπήρχε περίπτωση να το πληρώσει! Γιατί είχαμε πει ότι για το 2014 θα εισπραχθεί το ίδιο ποσό όπως το 2013. Κι αυτό θα γίνει! Και μάλιστα φέτος το ίδιο αυτό ποσό θα εισπραχθεί από περισσότερους, γιατί διευρύνθηκε κι άλλο η φορολογική βάση.\nΔηλαδή, οι περισσότεροι θα πληρώσουν λιγότερα από πέρσι. Όπως και πέρσι, όλοι πλήρωσαν πιο λίγα απ’ ό,τι τους είχε χρεωθεί πρόπερσι. Το λάθος που έγινε το διορθώσαμε. Κι αυτοί που το έκαναν ή έδωσαν ήδη ή θα δώσουν λόγο... Και μάλιστα, πριν ολοκληρωθεί η καταβολή του, θα έχει διαμορφωθεί και το πλαίσιο για τη μείωση του ΕΝΦΙΑ και στα μη ηλεκτροδοτούμενα ανοίκιαστα ακίνητα.\nΑλλά για να τα λέμε όλα: Με τι κράτος είχαμε να παλέψουμε; Ένα κράτος που - φίλες και φίλοι - δεν είχε Κτηματολόγιο, ώστε να γνωρίζει η Πολιτεία, ποιοι έχουν τι, που, και τι το κάνουν, σε μια χώρα όπου δεν υπήρχε ουσιαστικά φορολογική βάση για τα ακίνητα. Πριν λίγα χρόνια υπήρχε εικόνα- ακούστε - της περιουσίας για 400 χιλιάδες φορολογούμενους μόνο. Σήμερα υπάρχει πλήρης καταγραφή της περιουσίας 6.150.000 φορολογουμένων, σε μια σύγχρονη βάση δεδομένων! Κι όσα στοιχεία υπήρχαν πριν ήταν χαώδη, γιατί άλλα καταγράφονταν στα στοιχεία της Εφορίας, άλλα από τους τοπικούς Δήμους για τον προσδιορισμό του Τέλους Ακινήτων κι άλλα στη ΔΕΗ για την ηλεκτροδότηση. Χώρια οι αυθαίρετες κατασκευές.\nΤώρα, μέσα σε 2 χρόνια, όλα αυτά μπήκαν σε τάξη! Υπάρχει ενιαία βάση για την Ακίνητη Περιουσία, με στοιχεία που συμπληρώνονται και διορθώνονται συνεχώς. Τα αυθαίρετα σταδιακά τακτοποιούνται. Αλλά η βάση δεδομένων υπάρχει και είναι ενιαία, πράγμα που συμβαίνει για πρώτη φορά στην Ελλάδα. Ενώ υπάρχει εδώ και πολλές δεκαετίες, όπως ξέρετε, σε όλες τις σύγχρονες χώρες του κόσμου…\nΚαι η επιβάρυνση από τον ΕΝΦΙΑ θα μειωθεί σταδιακά. Ενώ τελικά- ακούστε- σε μερικά χρόνια, ο ΕΝΦΙΑ θα γίνει, επιτέλους, ανταποδοτικός φόρος. Δηλαδή, το βασικό έσοδο της Τοπικής Αυτοδιοίκησης. Όπως επίσης συμβαίνει σε όλες τις αναπτυγμένες χώρες του κόσμου. Και έτσι, η Τοπική Αυτοδιοίκηση θα γίνει πραγματικός μοχλός Ανάπτυξης. Δε θα εξαρτάται τόσο πλέον από το κέντρο αλλά μόνη της, θα έχει κίνητρο να φέρει οικονομική δραστηριότητα στην περιοχή της. Όχι να παράγει ελλείμματα και να συσσωρεύει χρέη, που ήταν το δόγμα δυστυχώς που ακολουθήθηκε δεκαετίες τώρα…\nΑυτό που όλα τα άλλα σύγχρονα κράτη διαθέτουν εδώ και έναν αιώνα, αυτό που δεν κατάφερε η Ελλάδα να αποκτήσει στα 184 χρόνια της, ως ελεύθερο κράτος, τώρα το έχει: Πλήρη καταγραφή και τακτοποίηση της ακίνητης περιουσίας των πολιτών μας. Ώστε να είναι ευκολότερη η αντιμετώπιση της φοροδιαφυγής. Κι ώστε να μπορούν να μοιράζονται τα βάρη πιο δίκαια.\nΑλλά για σκεφτείτε πράγματι τι κράτος είχαμε… Σας δίνω μερικά μόνο παραδείγματα: Η δαπάνη της δημόσιας υγείας ήταν ανεξέλεγκτη! Και δεν πήγαινε σε «καλύτερη περίθαλψη». Πήγαινε σε περισσότερη σπατάλη από τα κυκλώματα των επιτήδειων. Που θησαύριζαν σε βάρος των φορολογουμένων και των ασφαλισμένων. Τέτοιο κράτος θέλαμε; Σήμερα τα δημόσια νοσοκομεία έχουν συνεχή παρακολούθηση του κόστους τους με σύγχρονες μεθόδους. Και η σπατάλη έχει δραστικότατα περικοπεί.\nΚι ακόμα, σήμερα υπάρχει στην Ελλάδα, για πρώτη φορά, κάλυψη των ανασφάλιστων! Όπως υπάρχει και πρωτοποριακό σύστημα ηλεκτρονικής συνταγογράφησης. Μέχρι πρόσφατα χρειάζονταν δύο ή τρία χρόνια για να βγουν οι συντάξεις. Τώρα, με τη μεταρρύθμιση στο ασφαλιστικό, ο συνταξιούχος παίρνει το 80% της σύνταξής του μέσα σε δύο μήνες στον ιδιωτικό τομέα και το 50% στο Δημόσιο: Ενώ ειδικά για το δημόσιο, σε εννιά μήνες βγαίνει η πλήρης σύνταξη και παίρνει αναδρομικά τα οφειλόμενα των προηγούμενων μηνών.\nΜε την ηλεκτρονική καταγραφή του ασφαλιστικού ιστορικού όλων των Ελλήνων εργαζομένων- είναι το σύστημα ΑΤΛΑΣ του υπουργείου Εργασίας- πολύ σύντομα η απονομή της σύνταξης θα αλλάξει ό,τι ξέραμε μέχρι σήμερα και θα γίνεται απλά με το πάτημα ενός κουμπιού. Μέχρι πρόσφατα δεκάδες χιλιάδες «συντάξεις μαϊμούδες» και επιδόματα σε «ψεύτο-ανάπηρους», επιβάρυναν τα ασφαλιστικά ταμεία και το φορολογούμενο. Αυτό ως κράτος μας εξέθετε, ως λαό μας εξέθετε. Και δεν το θέλαμε. Τώρα όλα αυτά βρέθηκαν και κόπηκαν. Από τις «μαϊμούδες» - και μιλάω για τις «μαϊμούδες του Δημοσίου» μόνο- 42 εκατομμύρια έχουν ήδη επιστρέψει στα ταμεία.\nΓια πρώτη φορά γίνεται ηλεκτρονικά η υποβολή της φορολογικής δήλωσης από το 95% των φορολογουμένων! Κι έτσι, μειώνεται στο ελάχιστο η σχέση εφόρου-φορολογούμενου, που ήταν παράγοντας στρέβλωσης, διαφθοράς και φοροδιαφυγής.\nΎστερα, μέχρι πριν λίγα χρόνια κανείς δεν τολμούσε να μιλήσει και για τον ενεργειακό μας πλούτο. Τώρα αναδεικνύονται όλο και σημαντικότερα ενεργειακά κοιτάσματα στην Ελλάδα, ενώ υπογράφηκαν ήδη τα πρώτα συμβόλαια εξόρυξης! Εξόρυξης! Σε λίγα χρόνια η Ελλάδα θα είναι εξαγωγική χώρα ενεργειακών πόρων. Σε μιαν Ευρώπη που, άλλωστε, διψάει για ενεργειακή απεξάρτηση. Καταλαβαίνετε πόσο σημαντικό είναι αυτό για τη δημιουργία νέων θέσεων εργασίας, αλλά και για την αναβάθμιση του γεωπολιτικού, γεωστρατηγικού ρόλου της Πατρίδας μας.\nΜέχρι πριν λίγα χρόνια, φίλες και φίλοι, τα σύνορα της Χώρας ήταν διάτρητα από κύματα λαθρομεταναστών. Κανείς δεν τολμούσε ούτε καν να μιλήσει για την απειλή της παράνομης μετανάστευσης. Και η Ελλάδα ήταν σε μόνιμη διαμάχη με πολλούς εταίρους της για το πρόβλημα αυτό. Σήμερα, και παρά το γεγονός ότι στην ευρύτερη περιοχή μας έχουν πολλαπλασιαστεί παντού τα προβλήματα αστάθειας, τα χερσαία σύνορα της Ελλάδας ελέγχονται σχεδόν απολύτως, ενώ από τα θαλάσσια σύνορα συνεχίζουν ακόμα να περνούν λαθρομετανάστες. Αλλά για πρώτη φορά εδώ και δύο χρόνια, αυτοί που έρχονται συνολικά είναι λιγότεροι από εκείνους που φεύγουν κάθε χρόνο.\nΚαι η Ευρώπη, με τη σειρά της, αναγνώρισε το πρόβλημα της παράνομης μετανάστευσης και υιοθέτησε πολιτικές πολύ πιο αποτελεσματικής προστασίας των συνόρων της Ευρώπης- δηλαδή των Ελληνικών συνόρων- ακόμα και με πολιτικές επαναπατρισμού των λαθρομεταναστών. Πώς έγινε αυτό; Χάρις στις μάχες που δώσαμε, κατά τη διάρκεια της Ελληνικής Προεδρίας. Και αναδείξαμε το θέμα αυτό ως κυρίαρχο για όλη την Ευρώπη.\nΕπίσης, μέχρι πριν δύο χρόνια δεν τολμούσε κανείς να μιλήσει για την αξιολόγηση υπηρεσιών και προσωπικού του Δημοσίου. Υπήρχαν περιπτώσεις υπαλλήλων, φίλες και φίλοι, που είχαν καταδικαστεί για σοβαρότατα αδικήματα και παρέμεναν στην υπηρεσία τους! Ή αποκαλύφθηκε ότι είχαν προσληφθεί με πλαστά δικαιολογητικά, κι όμως παρέμεναν στις θέσεις τους! Αυτό το κράτος θέλαμε;\nΤώρα σπάμε για πρώτη φορά το «ταμπού» της αξιολόγησης. Που δεν αποτελεί «απειλή», ούτε σημαίνει «τιμωρία» για το δημόσιο υπάλληλο. Αξιολόγηση δεν σημαίνει απόλυση! Αποτελεί στοιχειώδες μέτρο εξυγίανσης του Δημοσίου. Και σημαίνει ότι και στο Δημόσιο, όπως και παντού αλλού, οι άξιοι και οι εργατικοί πρέπει να ανταμείβονται, ενώ οι ανάξιοι να παραμερίζονται.\nΚαι μια παρατήρηση εδώ: Όλα αυτά, είναι υπέρ του πολίτη, αλλά είναι και υπέρ του δημοσίου υπαλλήλου. Που θέλουμε να τον αναβαθμίσουμε στο ρόλο του, στην προσφορά του, αλλά και στις αμοιβές του.\nΓιατί σας το λέω καθαρά: Δεν μπορούμε, για παράδειγμα, να έχουμε σύγχρονη δημόσια Υγεία Ευρωπαϊκού Επιπέδου, με μισθούς τριτοκοσμικής χώρας. Ούτε μπορούμε να έχουμε σύγχρονη δημόσια Παιδεία, και ιδιαίτερα Πανεπιστημιακή Παιδεία, αλλά και σύγχρονη Έρευνα, με μισθούς τριτοκοσμικούς.\nΑλλά για να μπορέσεις να αυξήσεις τις αποδοχές σε αυτές τις κρίσιμες δημόσιες υπηρεσίες, πρέπει να τις εξυγιάνεις. Όσο τα δημόσια νοσοκομεία βούλιαζαν μέσα σε κακοδιοίκηση, μέσα σε ελλείμματα, ήταν αδύνατο να ανταμειφθούν ικανοποιητικά όσοι τα υπηρετούσαν. Όσο τα σχολεία και τα Πανεπιστήμια παρέμεναν κατειλημμένα ή παραλυμένα, ήταν αδύνατο να δοθούν ικανοποιητικές αμοιβές για δασκάλους και καθηγητές.\nΜια δεύτερη παρατήρηση, αυτή τη φορά για τους ενστόλους, που όλοι αγαπούμε και τιμούμε: Ξέρω καλά ότι οι στρατιωτικοί και οι αστυνομικοί υπηρετούν με αληθινή αυταπάρνηση, με θυσίες προσωπικές, οικογενειακές, παρά τις σημαντικές μειώσεις που υπέστησαν τα τελευταία χρόνια. Είναι αληθινά παραδειγματική η ευσυνειδησία και ο πατριωτισμός που επιδεικνύουν. Και θέλω με την ευκαιρία να ευχαριστήσω μέσα από την καρδιά μου όλα αυτά τα παιδιά, τα παιδιά μας- τους ιπτάμενους, τους ναύτες και τους οπλίτες- που μας κάνουν συνεχώς υπερήφανους ξεπερνώντας τους εαυτούς τους. Όπως πρόσφατα συνέβη με την άσκηση «Ηνίοχος», που ήταν πραγματικά υψηλότατου επιπέδου.\nΞέρετε καλά ότι ήταν από την αρχή στις προτεραιότητές μου, να δώσουμε σημαντική ανακούφιση στους ενστόλους. Πολλοί από τους οποίους πήραν και το «κοινωνικό μέρισμα», μόλις επιτύχαμε για πρώτη φορά το πρωτογενές μας πλεόνασμα.\nΗ απόφαση του Συμβουλίου Επικρατείας για αποκατάσταση των μισθολογικών τους απωλειών θα εφαρμοστεί! Τουλάχιστον όσο μας επιτρέπουν οι ανάγκες του Προϋπολογισμού. Και χωρίς, φυσικά να ανατρέψει το δημοσιονομικό προγραμματισμό της Χώρας και την πορεία εξόδου από την κρίση. Έτσι, στα πλαίσια των δημοσίων οικονομικών, θα υπάρξει άμεσα η μέγιστη δυνατή αποκατάστασή τους. Με σεβασμό κυρίως στη διατήρηση του αξιόμαχου των Ενόπλων Δυνάμεων και των Σωμάτων Ασφαλείας και με ειδική μελέτη που το τεκμηριώνει αυτό, όπως άλλωστε ορίζει και η απόφαση του Συμβουλίου της Επικρατείας.\nΚαι στο θέμα αυτό, όπλο μας είναι και πάλι η αλήθεια: Δεν μπορούμε μονομιάς να αποκαταστήσουμε πλήρως τις αποδοχές του 2012! Ούτε για τους στρατιωτικούς, ούτε για τους αστυνομικούς, ούτε για κανέναν άλλο κλάδο.\nΟι αυξήσεις όμως θα δοθούν άμεσα στους ένστολους, θα είναι σημαντικές, χωρίς να βγάζουν την οικονομία από τους στόχους της ή να επιβαρύνουν άλλα στρώματα. Κι αυτό είναι εφικτό, γιατί ήδη έχουμε καταφέρει να συμμαζέψουμε τα οικονομικά του κράτους.\nΚι ακόμα, προχωράμε σε παρεμβάσεις για την ενίσχυση της ανταγωνιστικότητας και της ρευστότητας των μικρομεσαίων, αυτών που αποτελούν και τα πιο ζωντανά, νευρικά κύτταρα της Ελληνικής οικονομίας.\nΣχεδιάσαμε και υλοποιούμε το IfG, το Ίδρυμα Ανάπτυξης, το δικό μας Αναπτυξιακό Ταμείο, για την ενίσχυση και στήριξη των Ελληνικών μικρομεσαίων επιχειρήσεων, που θα ξεκινήσει στο τέλος Νοεμβρίου. Πετύχαμε συμμαχία με εταίρους για την επιδότηση του επιτοκίου από κονδύλια του ΕΣΠΑ, μία συμμαχία ιδιαίτερα δύσκολη αλλά τεράστιας σημασίας. Η επιδότηση αυτή θα αφορά σε νέα δάνεια, κεφάλαια κίνησης, και παλαιά ενήμερα δάνεια μικρομεσαίων επιχειρήσεων αποκλειστικά.\nΕπιπλέον, νομοθετήσαμε και υλοποιούμε έμμεσους τρόπους διασφάλισης της ρευστότητας, όπως είναι οι συμψηφισμοί του ΦΠΑ ανάμεσα σε επιχειρήσεις, αλλά και ανάμεσα στο κράτος και τον ιδιώτη.\nΚαι προχωράμε σε πρωτοβουλίες σημαντικές, όπως τη μείωση των τιμολογίων της ΔΕΗ για επιχειρήσεις ενεργοβόρες και την εξίσωση των τιμολογίων μέσης και υψηλής τάσης, που θα μειώσουν το ενεργειακό κόστος των επιχειρήσεων. Θα αυξήσουν την παραγωγικότητα, την ανταγωνιστικότητα τους.\nΤέλος, διερευνούμε με την Ευρωπαϊκή Ένωση τη δυνατότητα δημιουργίας ειδικών οικονομικών ζωνών, με πρώτη εδώ στη Θεσσαλονίκη, ώστε να έχουμε ακόμα ένα όπλο κατά της επιχειρηματικής μετανάστευσης.\nΞέρετε όλοι, φίλες και φίλοι, την αγάπη μου για τη Βόρειο Ελλάδα. Αλλά και τους ιδιαίτερους δεσμούς μου με την Θεσσαλονίκη και γενικότερα με τη Μακεδονία μας. Όνειρό μου ήταν και παραμένει πάντα να γίνει η Βόρεια Ελλάδα αυτό που της αξίζει: Κέντρο Ανάπτυξης, μοχλός και εφαλτήριο Ανάπτυξης, για όλα τα Βαλκάνια. Αλλά και γι’ αυτό χρειάζονται ακόμα κίνητρα και παρεμβάσεις. Η κρίση που περάσαμε σταμάτησε τα έργα. Και να βλέπουμε την αλήθεια κατάματα: έδιωξε επιχειρήσεις εκτός Βορείου Ελλάδος, εκτός Ελλάδος. Αυτή είναι η αλήθεια!\nΌμως, η Ανάκαμψη που αρχίζει επιτρέπει τα έργα να ξεκινήσουν και πάλι. Και να αρχίσουν να επιστρέφουν επιχειρήσεις που έφυγαν στη διάρκεια της κρίσης.\nΤώρα πια τα εργοτάξια δουλεύουν ξανά: Όπως η οδική σύνδεση του λιμανιού με το ΠΑΘΕ, που σε δύο χρόνια θα έχει τελειώσει. Ή ο νέος διάδρομος του αεροδρομίου που θα είναι έτοιμος επίσης σε δύο χρόνια και θα επιτρέπει επιτέλους υπερατλαντικές πτήσεις. Αλλά και οι κόμβοι της δυτικής περιφερειακής οδού και η υπογειοποίηση της σιδηροδρομικής διάβασης στη Μενεμένη, για να πω μόνον ορισμένα παραδείγματα.\nΕνώ δέκα χρόνια μετά την εξαγγελία της και επτά χρόνια από την ίδρυσή της, η Αλεξάνδρεια Ζώνη Καινοτομίας αποκτά για πρώτη φορά δημόσια γη, ώστε να δημιουργηθεί ο πρώτος θύλακας Καινοτομίας και εφαρμοσμένης έρευνας, σύμφωνα με τα στοιχεία που είπε προηγουμένως ο Πρόεδρος.\nΑλλά τώρα προχωρούμε σε τρεις μεγάλες παρεμβάσεις που θα δώσουν και νέα αναπτυξιακή δυναμική:\nΠρώτον, φίλες και φίλοι, η αναβάθμιση του λιμανιού: Με την αξιοποίηση του ΟΛΘ δίνεται νέα ώθηση στις αναπτυξιακές προοπτικές της πόλης και συνολικά της Βόρειας Ελλάδας. Με την αποκρατικοποίηση αναδεικνύεται η στρατηγική σημασία του λιμένα της Θεσσαλονίκης για τρεις λόγους: Γιατί θα συνδεθεί με το αναβαθμισμένο σιδηροδρομικό δίκτυο. Γιατί θα αξιοποιήσει συνέργειες με άλλα περιφερειακά λιμάνια, όπως της Καβάλας και της Αλεξανδρούπολης. Και γατί θα μετατραπεί στο διαμετακομιστικό εμπορικό κέντρο των Βαλκανίων και της Κεντρικής Ευρώπης.\nΤαυτόχρονα, μπαίνουν επενδυτές με σημαντική εμπειρία, τεχνογνωσία, πρόσβαση στις διεθνείς αγορές. Εκεί που θα πουλάς κι εσύ τα προϊόντα σου. Και με την σύμβαση παραχώρησης θα υπάρξουν επενδύσεις στο σύνολο των λιμενικών υποδομών, με πολλαπλές παράπλευρες ωφέλειες σε επενδύσεις και σε απασχόληση. Για αυτό, άλλωστε, και οι επαγγελματικοί φορείς της πόλης είναι όλοι υπέρ μιας τέτοιας αξιοποίησης του λιμανιού.\nΔεύτερον, πρόσφατα ολοκληρώσαμε τη συμφωνία για την παραχώρηση και αξιοποίηση του Στρατοπέδου Παύλου Μελά από το Δήμο Παύλου Μελά. Εκκρεμούσε πολλά χρόνια, αλλά τώρα γίνεται επιτέλους πραγματικότητα. Οι αναπτυξιακές προοπτικές που δημιουργούνται για την ευρύτερη περιοχή είναι πολλαπλές. Περιλαμβάνουν αναπλάσεις, εμπορικές και οικιστικές δραστηριότητες, δημιουργία πρότυπου αστικού οικισμού και ανάδειξη διατηρητέων κτιρίων που θα αλλάξουν την εικόνα της περιοχής και θα δώσουν πολύτιμο οξυγόνο στην οικονομία της.\nΤρίτον, προχωράμε, φίλες και φίλοι, στη στελέχωση και την πλήρη λειτουργία της Γενικής Διεύθυνσης Περιφερειακού Περιεχομένου της ΝΕΡΙΤ, της Νέας Ελληνικής Ραδιοτηλεόρασης, με έδρα τη Θεσσαλονίκη. Έτσι, με επίκεντρο τη Θεσσαλονίκη, πολύ σύντομα θα γίνεται ο συντονισμός παραγωγών από τη Βόρειο Ελλάδα, που θα διαχέονται σε όλο το ραδιοτηλεοπτικό και διαδικτυακό πρόγραμμα της ΝΕΡΙΤ και θα μεταδίδονται και πέρα από τα γεωγραφικά όρια της Ελλάδας. Ο πλούτος της πνευματικής παράδοσης και οι οικονομικές ευκαιρίες της Ελληνικής περιφέρειας, θα προβάλλονται από εδώ, από τη Θεσσαλονίκη, στα πέρατα του κόσμου.\nΚι αυτό θα είναι το πρώτο βήμα για να αναδειχθεί η Θεσσαλονίκη μας σε μεγάλο πολιτιστικό κέντρο όχι μόνο για την Ελλάδα, τα Βαλκάνια αλλά ολόκληρου του σύγχρονου κόσμου. Αυτό είναι ένα όνειρο μου. Ξέρω ότι είναι και δικό σας όνειρο. Και τώρα θα αρχίσει να γίνεται πραγματικότητα.\nΑυτή την αλλαγή κλίματος, φίλες και φίλοι, μπορούμε για την οικονομία μας να τη δούμε, πράγματι, και στη Διεθνή Έκθεση. Πέρσι για πρώτη φορά ο ενοποιημένος της φορέας κάποια ελάχιστα κέρδη έβγαλε. Μετά από δεκαετίες όμως ζημιών. Φέτος - το ακούσατε - έχουμε αύξηση επισκεπτών, κερδών, εκθετών. 22% περισσότεροι εκθέτες θα δώσουν φέτος το παρόν. Κι απ’ αυτούς το 35% παρουσιάζονται για πρώτη φορά.\nΒρίσκει η Ελλάδα σιγά-σιγά το βηματισμό της. Και η Θεσσαλονίκη ανακτά σιγά-σιγά το ρόλο της. Ό,τι μέχρι πρόσφατα κρατούσε τη χώρα πίσω, παραμερίζεται. Ό,τι κρατούσε την Ελλάδα κολλημένη στο χθες και τη βούλιαζε στην παράλυση, αλλάζει και ξεπερνιέται.\nΚαι, βεβαίως, αντιστέκονται λυσσαλέα σε κάθε ιδιωτικοποίηση που έχει γίνει παντού στον κόσμο και έχει αποδώσει. Αντιστέκονται με μένος σε κάθε επένδυση, απειλούν τον επενδυτή. Ποιος είναι ο επενδυτής; Εκείνος που δίνει προοπτική, θέσεις και εισόδημα. Και τον απειλούν!\nΔεν ήθελαν και δεν θέλουν την αξιολόγηση στο δημόσιο. Όπως γίνεται παντού στον κόσμο. Τρομοκρατούν τους δημοσίους υπαλλήλους ότι κινδυνεύουν, τάχα, με μαζικές απολύσεις! Λένε ψέματα, για μιαν ακόμα φορά: Κανείς ευσυνείδητος υπάλληλος – επαναλαμβάνω – δεν κινδυνεύει, αν απομακρυνθούν όσοι έχουν προσληφθεί με πλαστά δικαιολογητικά, ή όσοι έχουν καταδικαστεί από τα ελληνικά δικαστήρια…\nΔεν ήθελαν να ακούσουν κουβέντα για τη λαθρομετανάστευση. Ούτε τη λέξη δεν άντεχαν. Όμως, τους λαθρομετανάστες τους ήθελαν! Και κατέβηκαν στις ευρωεκλογές με σύνθημα: μια Ευρώπη «ανοικτή για όλους»! Δηλαδή όποιος θέλει να μπαίνει ελεύθερα και το κράτος, βέβαια, να του βρίσκει και στέγη και δουλειά. Είναι στα καλά τους;\nΣτην πραγματικότητα θέλουν μια Ευρώπη ξέφραγο αμπέλι! Κι επειδή η Ευρώπη δεν πρόκειται να γίνει ξέφραγο αμπέλι, θέλουν την Ελλάδα ξέφραγο αμπέλι! Όμως, ούτε και αυτό τους πέρασε.\nΔεν ήθελαν να αποκατασταθεί και η τάξη μέσα στις πόλεις. Υποκινούσαν διαδηλώσεις και συλλαλητήρια κάθε μέρα, με αποτέλεσμα να παραλύει το εμπόριο. Όμως ο κόσμος δεν τους ακούει. Και σε κάθε τους έκκληση δεν μαζεύεται πια κανείς. Μπορεί ο κόσμος να υποφέρει, αλλά έχει καταλάβει ποιος υπονομεύει το μέλλον του.\nΥπερασπίστηκαν – και πρέπει να το πω – κατά καιρούς και ακραίους τρομοκράτες. Και διαμαρτύρονται κάθε φορά που συλλαμβάνονται τρομοκράτες. Δεν τους περνάει όμως. Η αστυνομία κάνει πια τη δουλειά της με αληθινή αυταπάρνηση. Κι ο κόσμος τους έχει καταλάβει.\nΌμως, στελέχη τους πηγαίνουν μάρτυρες υπεράσπισης σε δίκες δολοφόνων ή ζητούν την αποφυλάκιση επικίνδυνων τρομοκρατών. Που όταν αποφυλακίζονται επαναλαμβάνουν τη δολοφονική τους δράση. Είναι αντίθετοι ακόμα και στη δημιουργία φυλακών υψίστης ασφαλείας, που για πρώτη φορά κάνει η Ελλάδα, όπως συμβαίνει σε όλες τις σύγχρονες χώρες. Προφανώς, τους ενοχλεί ότι έτσι μπαίνει φραγμός στις αποδράσεις επικίνδυνων εγκληματιών!\nΠριν από μερικά χρόνια κάλυπταν τους κουκουλοφόρους που έκαιγαν την Αθήνα. Συγκάλυπταν τις ορδές τους που είχαν μετατρέψει τα Πανεπιστήμια σε άσυλα παρανομίας. Ακόμα το προσπαθούν. Δεν τους περνάει πλέον…\nΝα πω κάτι ακόμα στο σημείο αυτό: Κόμμα δημοκρατικής ευθύνης είναι εκείνο που σέβεται τη νομιμότητα, που περιφρουρεί τη νομιμότητα! Όχι αυτό που χωρίζει τη βία σε «καλή» και «κακή», όχι εκείνο που δικαιολογεί και υπερασπίζεται έκνομες δραστηριότητες, όχι αυτό που καλύπτει τρομοκράτες, όχι εκείνο που υποστηρίζει καταδικασμένους δολοφόνους.\nΕίναι δικαίωμα καθενός, ασφαλώς, να πιστεύει ό,τι θέλει και να ασκεί πολιτική όπως νομίζει σωστά. Ναι. Αλλά όποιος δεν σέβεται τη δημοκρατική νομιμότητα, δεν μπορεί να λέγεται «υπεύθυνος».\nΗ δημοκρατική υπευθυνότητα δεν απονέμεται χαριστικά. Κερδίζεται και αποδεικνύεται καθημερινά! Με συνέπεια, όχι με δημαγωγικές κορώνες και με ρεσιτάλ λαϊκισμού. Ακόμα και τώρα ζητούν να φύγει η Ελλάδα από το ΝΑΤΟ. Ανακοινώνουν ότι θα κάνουν το παν για να το διαλύσουν το ΝΑΤΟ! Ακόμα και τώρα που γίνονται όλο και πιο δύσκολα τα πράγματα στο διεθνή μας περίγυρο, τώρα που πολλές χώρες επιζητούν να μπουν στην «ομπρέλα» της Συμμαχίας, τώρα που τα Σκόπια παρακαλούν να μπουν στο ΝΑΤΟ, τώρα που η Τουρκία απαγορεύει την είσοδο της Κύπρου στο ΝΑΤΟ, ο ΣΥΡΙΖΑ θέλει η Ελλάδα να βγει από το ΝΑΤΟ! Και από την Ευρώπη και από το ΝΑΤΟ! Εκεί που και η τελευταία χώρα του κόσμου ζητά να μπει, εκείνοι μας θέλουν να βγούμε.\nΧθες βράδυ γύρισα αργά από τη Σύνοδο του ΝΑΤΟ στην Ουαλία. Αν δεν ήμασταν στο ΝΑΤΟ, ποιος θα απαντούσε στον κ. Ερντογάν, ότι υπάρχει μόνο μια Κύπρος; Αν δεν ήμασταν σε συμπαράταξη με όλη την Ευρώπη εναντίον της ισλαμικής τρομοκρατίας, που είναι το καινούργιο, χείριστο φαινόμενο τρομοκρατίας, ισλαμικής τρομοκρατίας που έχει δει ποτέ ο κόσμος, πόσο απομονωμένοι θα νιώθαμε και πόσο ευάλωτοι θα ήμασταν ως λαός, με όσα συνταρακτικά συμβαίνουν γύρω μας; Που αλλάζουν – πρέπει να το ξέρετε - πλήρως, πλέον, τις γεωπολιτικές ισορροπίες της περιοχής; Η μόνη θέση που διαλαλεί για όλα αυτά ο ΣΥΡΙΖΑ, είναι να γίνει η χώρα «ξέφραγο αμπέλι»!\nΜόνο που τώρα, ο Ελληνικός λαός καταλαβαίνει πια τι τον οδήγησε στην κρίση. Μπορεί η κοινωνία, πράγματι, να υποφέρει, μπορεί να διαφωνούν πολλοί με εκείνη ή την άλλη πολιτική, αλλά τους δημαγωγούς και τους λαϊκιστές δεν τους εμπιστεύεται πια κανείς. Η κοινωνία γνωρίζει ότι για την κρίση ευθύνονται όλοι! Αλλά αυτό είναι μόνον η μισή αλήθεια...\nΗ άλλη μισή είναι ευθύνες για την κρίση έχουν κι εκείνοι που κυβέρνησαν κι εκείνοι που δεν κυβέρνησαν, αλλά σκόρπαγαν συνεχώς το δηλητήριο του λαϊκισμού, παραμερίζοντας το δημόσιο συμφέρον για χάρη του συντεχνιακού συμφέροντος, θυσιάζοντας το εθνικό συμφέρον σε σκοπιμότητες μικροπολιτικές και εμμονές, ιδεοληψίες κομματικές.\nΌλοι έκαναν σφάλματα σε αυτή τη χώρα. Αλλά κάποιοι παίρνουν την ευθύνη και σηκώνουν το βάρος να τα διορθώσουν. Ενώ άλλοι, δυστυχώς, τα υπερασπίζονται ακόμα. Σε αυτή τη χώρα δεν υπάρχουν «αναμάρτητοι». Υπάρχουν όμως αδιόρθωτοι! Αθεράπευτα αδιόρθωτοι! Και οι αθεράπευτα αδιόρθωτοι του λαϊκισμού, μας κουνάνε συνήθως και το δάχτυλο από πάνω!\nΔέστε ποιοι θέλουν τα πανεπιστήμιά μας μόνιμα κατειλημμένα και παραλυμένα. Δέστε ποιοι στηρίζουν συντεχνίες ασύδοτες που κατέβαζαν κάποτε τους διακόπτες της ΔΕΗ κατά βούληση.\nΔέστε ποιοι μιλάνε για τη φορολογία, ενώ στο πρόγραμμά τους θέλουν να επιβάλουν την πιο δυσβάστακτη φορολογία για να καλύπτουν τις σπατάλες. Αυτοί έχουν το θράσος και μας κουνάνε το δάχτυλο! Αλλά ο λαός τους έχει καταλάβει…\nΔεν αρκούν αυτά που γίνονται τώρα. Τα πιο σημαντικά είναι αυτά που ετοιμάζουμε από δω και στο εξής:\nΤο χρέος: Μέσα στους επόμενους μήνες, η Ελλάδα θα λάβει για πρώτη φορά επίσημη πιστοποίηση ότι το χρέος της είναι βιώσιμο. Ήδη, παρά το γεγονός ότι το χρέος της χώρας παραμένει πολύ υψηλό, για πρώτη φορά σε απόλυτο αριθμό άρχισε να μειώνεται. Έστω και οριακά, πάντως μειώνεται πια. Κι όταν φανεί η αύξηση του ΑΕΠ, θα μειώνεται όλο και ταχύτερα και ως ποσοστό. Γιατί έχει χρέος δια ΑΕΠ. Όταν το ΑΕΠ μεγαλώσει με την Ανάπτυξη, το χρέος, συνολικά ως ποσοστό του ΑΕΠ, θα μειώνεται.\nΆλλωστε, οι πληρωμές της Ελλάδας σε τόκους είναι οι χαμηλότερες εδώ και πάνω από δέκα χρόνια! Κι αυτό, γιατί τα επιτόκια μας έχουν πέσει πολύ. Προσέξτε, μας έχουν δανείσει με επιτόκια 0,80% και 1,7%! Ξέρετε καμία άλλη χώρα, ξέρετε πολλές χώρες να δανείζονται με αυτά τα επιτόκια; Και κάποιοι, αν θυμάστε, φώναζαν μέχρι πριν λίγους μήνες για… τοκογλύφους! Τέτοια ψέματα ακούγονταν μέχρι πριν λίγο! Όργιο μαύρης προπαγάνδας και παραπληροφόρησης…\nΠοια είναι η αλήθεια, λοιπόν; Σήμερα πληρώνουμε σε τόκους κάτω από το μισό, κάτω από το μισό, απ’ όσο πληρώναμε πριν από την κρίση, όταν το χρέος ήταν πολύ χαμηλότερο. Πληρώνουμε σε τόκους κάτω από το ένα τρίτο απ’ όσο πληρώναμε στα πρώτα δύο χρόνια της κρίσης. Και πληρώνουμε σε τόκους κάτω από το ένα τέταρτο απ’ ό,τι θα πληρώναμε, αν δεν είχαμε προχωρήσει στο «κούρεμα» του χρέους το 2012.\nΚαι ποια είναι η καλύτερη απόδειξη; Ότι βγήκαμε πανηγυρικά ήδη στις αγορές για πρώτη φορά, ενάμιση χρόνο νωρίτερα απ’ ότι μας υπολόγιζαν. Και με επιτόκια προ κρίσης! Κι από τη στιγμή που βγήκαμε, μέσα σε λίγους μήνες, τα επιτόκια δανεισμού στα νέα πενταετή Ελληνικά ομόλογα έχουν πέσει ακόμα πιο κάτω: από το 4,95% τον Απρίλιο που βγάλαμε το ομόλογο, στο 3,75% σήμερα! Χώρια που υποχώρησαν τα επιτόκια και στα βραχυχρόνια γραμμάτια του Ελληνικού Δημοσίου…\nΑυτή την αλήθεια όμως, κάποιοι δεν θέλουν να ακουστεί και δεν την αντέχουν.\nΔεύτερον, ολοκληρώνεται οριστικά η ανακεφαλαίωση των τραπεζών. Επίσης μέσα στους επόμενους μήνες! Κι έτσι θα αποκατασταθεί η ρευστότητα της οικονομίας πλήρως. Γιατί η έλλειψη αυτή επιδείνωσε πολύ την ύφεση. Ενώ η αποκατάσταση της ρευστότητας, θα δώσει μεγάλη έμφαση στην Ανάκαμψη που τώρα αρχίζει. Κι αυτό δεν είναι υπόθεση του μέλλοντος. Θα ολοκληρωθεί στους επόμενους μήνες, οριστικά πλέον.\nΤρίτον, θα ανακοινωθεί μέσα στους επόμενους μήνες, ο «οδικός χάρτης» για τη μείωση της φορολογίας. Πέρα από τα πρώτα βήματα που ήδη αναφέρθηκαν, για το πετρέλαιο θέρμανσης και τη μείωση του φόρου κοινωνικής αλληλεγγύης, κι αυτά που ήδη έγιναν στην εστίαση και στις ασφαλιστικές εισφορές.\nΜιλάμε για επόμενα βήματα, που αφορούν στη σταδιακή μείωση στο φόρο εισοδήματος φυσικών προσώπων με μέγιστο το 32% από 42% σήμερα, τη μείωση του φόρου επιχειρηματικών κερδών στο 15% από 25% σήμερα, τη μείωση του ΦΠΑ και σε άλλους κλάδους. Και τη μείωση του ίδιου του ΕΝΦΙΑ…\nΌλα αυτά, όμως, γίνονται σταδιακά, προσεκτικά. Να μην τεθούν σε κίνδυνο τα πλεονάσματα. Δεν πρόκειται να αφήσουμε ποτέ τη χώρα να επιστρέψει στα ανεξέλεγκτα ελλείμματα και στα ανεξέλεγκτα χρέη. Δεν θα επιτρέψουμε, ποτέ ξανά, να αναγκαζόμαστε ως Λαός, ως χώρα, να περιφερόμαστε ζητώντας δανεικά για να βγάλουμε το μήνα ή για να βγάλουμε τη χρονιά. Να το πω καθαρά, όσο πιο καθαρά γίνεται: Όποια χώρα περιφρουρεί την Ανεξαρτησία της, δεν αφήνει τα ελλείμματα να διογκώνονται, ούτε τα χρέη να την πνίγουν! Κι όποια χώρα θέλει να μειώσει τα φορολογικά βάρη της, φροντίζει πρώτα να μηδενίσει τα ελλείμματα, να ελέγξει το χρέος και να ξεκινήσει αυτή τη μακροχρόνια Ανάπτυξη που ξεκινάει και στην Ελλάδα. Αυτό συνεχίζουμε και θα συνεχίσουμε να κάνουμε.\nΤέταρτον, μέσα στο επόμενο τετράμηνο, θα ανακοινωθούν οι μεγάλες μεταρρυθμίσεις για τα επόμενα χρόνια: Οι αποκρατικοποιήσεις, τα επόμενα βήματα στην αξιοποίηση της περιουσίας του δημοσίου, οι μεγάλες μεταρρυθμίσεις στο χτύπημα της γραφειοκρατίας. Οι μεγάλες πρωτοβουλίες στην προσέλκυση καταθέσεων – με άνεση πια, να πηγαίνει ο καθένας, από εδώ ή από το εξωτερικό, τα χρήματα στις τράπεζες, να έχουν οι τράπεζες περισσότερα χρήματα να δίνουν στον κόσμο. Αλλά και οι μεγάλες επενδύσεις που έχουν αρχίσει ήδη να ωριμάζουν, σε κρίσιμους τομείς υψίστης προτεραιότητας. Και ιδιαίτερα για την αξιοποίηση των μεγάλων στρατηγικής σημασίας υποδομών: λιμάνια, αεροδρόμια και μαρίνες.\nΌλα αυτά θα αποτελούν πια το Ελληνικό πρόγραμμα μεταρρυθμίσεων! Που δεν θα μας επιβάλλεται απ’ έξω. Θα είναι ένα δικό μας Πρόγραμμα Μεταρρυθμίσεων. Και θα αφορά πράγματα που παντού αλλού έχουν ήδη γίνει και έχουν ήδη αποδώσει.\nΠέμπτον, μεγάλα κλαδικά προγράμματα για Ανάπτυξη, θέσεις εργασίας, εξωστρέφεια και ανταγωνιστικότητα. Με προτεραιότητα στην πρωτογενή παραγωγή, κυρίως γεωργία κτηνοτροφία, μεταποίηση, την ενέργεια, τη διαχείριση των υδάτινων πόρων και σύγχρονους κλάδους καινοτομίας και τεχνολογικών εφαρμογών.\nΚαι για την αγροτική παραγωγή ιδιαίτερα, πολύ μεγάλη σημασία έχει το αγροτικό κόστος. Που πρέπει να το δούμε συνολικά και να το μειώσουμε συστηματικά. Και στα επιτόκια των αγροτικών δανείων, και στο κόστος ενέργειας με την κάρτα πετρελαίου που θα είναι έτοιμη από τα μέσα της επόμενης χρονιάς και στο ασφαλιστικό κόστος των νόμιμων ξένων μετακλητών εργατών, και στη διαχείριση του νερού. Αυτό είναι ολόκληρο το αγροτικό πακέτο, που το αντιμετωπίζουμε. Μαζί με τους αγρότες. Βήμα-βήμα και σταδιακά, σταθερά. Και στο σημείο αυτό να πω, πως στο τελευταίο Συμβούλιο Κορυφής, αποφασίστηκε ότι η Ευρωπαϊκή Ένωση θα καλύψει όλες τις ζημιές από το ρωσικό εμπάργκο στα αγροτικά μας προϊόντα. Ύστερα από παρέμβαση της Ισπανίας και της Ελλάδας.\nΤώρα, λοιπόν, που ξεκινά η Ανάκαμψη, τώρα χρειάζεται νέα ώθηση: Ώστε η Ανάκαμψη να γίνει Ανάπτυξη που θα διαρκέσει.\nΚαι τώρα είναι που πρέπει να αποφύγουμε να γυρίσουμε πίσω, στο λαϊκισμό, στην αστάθεια και στις κακές συνήθειες του παρελθόντος. Γιατί όλα όσα κερδίσαμε τόσο δύσκολα, με τόσες θυσίες από τον κάθε Έλληνα, θα χαθούν πολύ εύκολα. Ποιος θέλει να το ρισκάρει αυτό; Και για να επιτύχει, τι; Την επιστροφή στο χάος;\nΑυτή είναι η αλήθεια. Η χώρα βρίσκεται σε μια μοναδική κοσμογονία αλλαγών χωρίς προηγούμενο.\nΈχουμε ακόμα πολύ δρόμο μπροστά μας. Όμως, όσα έγιναν τα τελευταία δύο χρόνια, δεν είχαν γίνει τις προηγούμενες δεκαετίες. Ούτε πίστευε κανείς ότι μπορούσαν να προχωρήσουν στην Ελλάδα. Και τώρα μετατρέπονται σε πραγματικότητα!\nΥπήρχαν και υπάρχουν όμως πάντα εκείνοι που δεν το καταλαβαίνουν. Που δεν θα θέλουν κάθε αλλαγή. Και λέω εγώ: Καλά οι συντεχνίες, να διαφωνούν. Αλλά όσοι παριστάνουν ψεύτικα τους «προοδευτικούς», αποδεικνύονται πια ό,τι πιο αντιδραστικό, πιο οπισθοδρομικό, πιο αρτηριοσκληρωτικό και εχθρικό υπάρχει για την αληθινή πρόοδο της χώρας. Γι’ αυτό και δεν πείθουν πια κανένα…\nΚαι γι’ αυτό κορυφώνουν τις προσπάθειές τους να αποσταθεροποιήσουν τη χώρα πριν η χώρα απογειωθεί. Και είμαστε ακριβώς στο σημείο της απογείωσης! Να δυναμιτίσουν τις εξελίξεις, πριν μπούμε οριστικά στο δρόμο της Ανάπτυξης. Είναι η τελευταία τους ευκαιρία.\nΚαι δεν διστάζουν να παίζουν ακόμα και με το Σύνταγμα: Αφού δεν μπορούν να ρίξουν την Κυβέρνηση από το πεζοδρόμιο, αφού δεν μπόρεσαν να ρίξουν την Κυβέρνηση μέσα στη Βουλή, τώρα πασχίζουν να τη ρίξουν με την τελευταία ευκαιρία που τους δίνεται: με την εκλογή προέδρου της Δημοκρατίας.\nΑλλά κι εδώ τα πράγματα δεν πάνε καλά γι’ αυτούς: Μέχρι πριν λίγους μήνες, σας θυμίζω, προεξοφλούσαν ότι η Κυβέρνηση στην Βουλή θα χάσει τη «δεδηλωμένη». Δεν τους βγήκε! Σήμερα κανείς δεν αγωνιά αν η Κυβέρνηση θα έχει αύριο τη στήριξη 151 βουλευτών. Όλοι το θεωρούν πια δεδομένο. Και ήδη η Κυβέρνηση διαθέτει μεγαλύτερη στήριξη. Τώρα, λοιπόν τι ερώτημα βάζουν; Βάζουν το ερώτημα, αν η σημερινή Βουλή θα καταφέρει να εκλέξει Πρόεδρο Δημοκρατίας με 180 βουλευτές. Μέχρι πριν λίγο πολλοί το απέκλειαν. Τώρα όλο και περισσότεροι το θεωρούν πιθανό. Γιατί άραγε;\nΔιότι απλούστατα, όλο και περισσότεροι καταλαβαίνουν ότι η χώρα σταθεροποιήθηκε και μπαίνει σε δρόμο Ανάπτυξης. Καταλαβαίνουν ότι πλησιάζει η ώρα να βγούμε οριστικά από την εποχή των Μνημονίων. Κι ότι, αν τώρα αρχίσει μια πρόωρη προεκλογική εκστρατεία, όλα όσα πετύχαμε, κινδυνεύουν να πάνε χαμένα.\nΚι ύστερα, για σκεφτείτε και το άλλο: γύρω μας, στην περιφέρειά μας, φλέγεται το σύμπαν: Στην Ουκρανία έχουμε ένα αληθινό εμφύλιο με διεθνείς επιπτώσεις. Στη Συρία, έχουμε μια κρίση πρωτοφανή που διαλύει εθνικά σύνορα, και έχει πάρει διαστάσεις αληθινής ανθρωπιστικής καταστροφής. Με εφιαλτικές εικόνες αποκεφαλισμών κρατουμένων και αμάχων, νέων παιδιών, γυναικών να κάνουν το γύρο του κόσμου! Και με τη διεθνή κοινότητα να φρίττει και να μένει άφωνη.\nΒλέπετε ακόμα το χάος στη Λιβύη. Στην Αφρική, όπου απειλούνται θρησκευτικοί πόλεμοι. Βλέπετε τον εφιάλτη του ISIS που επεκτείνεται πέρα από τη Συρία στο Ιράκ. Βλέπετε το βίαιο τέλος της «Αραβικής άνοιξης»…\nΜόνο που όλα αυτά δεν γίνονται σε κάποια άλλη άκρη της γης, σε άλλη ήπειρο πέρα, σε άλλους ωκεανούς. Γίνονται δίπλα μας. Και όχι σε ένα σημείο. Σε πολλά σημεία… Για σκεφτείτε, λοιπόν, ενώ αυτά συμβαίνουν γύρω μας και πολλοί δεν ξέρουν τι ξημερώνει αύριο για τον κόσμο, στην Ελλάδα που βρίσκεται τόσο κοντά σε αυτό το ηφαίστειο, και που με θυσίες και κόπο κατάφερε η Ελλάδα να σταθεροποιηθεί τα τελευταία χρόνια, αντί να διατηρήσουμε αυτή τη σταθερότητα, να θωρακίσουμε την ασφάλεια που μας προσφέρει η Ευρωπαϊκή Ένωση και το ΝΑΤΟ, να μπούμε στην περιπέτεια πρόωρων εκλογών, δηλαδή σε νέο κίνδυνο αστάθειας και ακυβερνησίας και βεβαίως, σε νέες προστριβές με τους εταίρους μας;\nΓια σκεφτείτε πόσο αληθινά επικίνδυνο θα ήταν κάτι τέτοιο! Το λέω όπως το αισθάνομαι: Θα ήταν μια πολιτική αυτοκτονία! Και πόσο επικίνδυνοι είναι εκείνοι, οι οποίοι θέλουν να οδηγήσουν τη χώρα, τη χειρότερη δυνατή στιγμή, στη χειρότερη δυνατή περιπέτεια…\nΜέχρι τώρα πήγαιναν με ψέματα: «Προειδοποιούσαν» ότι δεν θα βγει το πρόγραμμα. Κι όμως και βγήκε το πρόγραμμα και πιάσαμε τους στόχους.\n«Προειδοποιούσαν» ότι δήθεν θα χρειαστούν «πρόσθετα μέτρα λιτότητας». Κι όμως, δεν τα χρειαστήκαμε!\n«Προειδοποιούσαν» ότι, τάχα, δεν θα υπάρξουν πλεονάσματα. Κι όμως, υπήρξαν πλεονάσματα! «Προειδοποιούσαν» ότι τα πλεονάσματα ήταν «ψεύτικα», «κάλπικα», «εικονικά».\nΚι όμως βγήκε η Eurostat και επιβεβαίωσε πλήρως το πλεόνασμα του 2013 που ήλθε ένα χρόνο νωρίτερα. Κι ύστερα επιβεβαιώθηκε ότι θα βγει ακόμα μεγαλύτερο πλεόνασμα για το 2014. Κι ότι τα πλεονάσματα θα συνεχίσουν τα επόμενα χρόνια.\nΚαι αυτό είναι το πρόβλημά τους: Συνειδητοποιούν ότι η Ελλάδα δεν ζητάει πια χρήματα, ότι δεν θα χρειαστεί πρόσθετα δανεικά.\nΚι έτσι το δίλημμα: Μνημόνιο- Αντιμνημόνιο τελειώνει! Και χωρίς αυτό το δίλημμα δεν έχουν πια τι να πουν. Δεν έχουν πια λόγο ύπαρξης.\nΚαι γι’ αυτό προσπαθούν να προκαλέσουν πρόωρες εκλογές με αφορμή την εκλογή του Προέδρου Δημοκρατίας. Γιατί αν δεν τα καταφέρουν ούτε τώρα, λίγο αργότερα θα είναι πια πολύ αργά γι’ αυτούς. Προσπάθησαν τελευταία να ψελλίσουν κάτι σαν δικό τους «Πρόγραμμα»… Που ο Θεός να το κάνει Πρόγραμμα!\nΚαι υποσχέθηκαν… τι ακριβώς; 5 δισεκατομμύρια για να χτυπήσουν, λέει, την ανεργία! Αναρωτιέμαι: Γιατί μόνο 5 δισεκατομμύρια; Αφού έτσι κι αλλιώς δεν τα έχουν κι αφού δεν μας λένε από που θα τα βρουν, γιατί δεν βάζουν… κάτι παραπάνω; «Πέτσινες» υποσχέσεις είναι! Κανείς δεν τις πιστεύει. Γιατί, λοιπόν, δεν βάζουν κάτι παραπάνω να κάνουμε χάζι;\nΤι «τσιγκουνιές» είναι αυτές; Γιατί στενοχωρούν τις «συνιστώσες» τους;\nΌμως τα πέντε δισεκατομμύρια που ξαφνικά μας λένε ότι θα τα βρουν από τον …ουρανό, είναι ακριβώς το μέτρο της ανευθυνότητάς τους.\n‘Όταν για κάθε φόρο-ελάφρυνση που κάνουμε ή που σχεδιάζουμε αγωνιζόμαστε ως Κυβέρνηση να βρούμε τρόπο να μην επιβαρύνουμε την οικονομία, κάνοντας νέα ελλείμματα, να μη θέσουμε σε κίνδυνο τη βιωσιμότητα του χρέους που θα μας κόστιζε αργότερα τα πολλαπλά, έρχονται και μας λένε ότι έχουν να σκορπίσουν 5 δισεκατομμύρια που κανείς δεν ξέρει από που θα τα βρουν! Αυτό και πάλι θα το πω όπως το αισθάνομαι: Είναι μια κραυγή από το σκοτεινό παρελθόν, είναι μια σκιά από όλα εκείνα που βρίσκονται πίσω μας, που τα πλήρωσε ο Ελληνικός Λαός ακριβά και που δεν θέλει να τα ξαναδεί πια ποτέ.\nΠαίζουν τα ρέστα τους, στην τελευταία τους ευκαιρία να ανακόψουν την πορεία εξόδου από την κρίση. Στην τελευταία τους ευκαιρία να κρατήσουν την Ελλάδα πίσω: στην καθυστέρηση! Στην υπανάπτυξη του κρατισμού και των αδίστακτων συντεχνιών. Θα χάσουν και αυτό το στοίχημα. Και βλέπουν την τελευταία ευκαιρία για πολιτική ανωμαλία να κινδυνεύει κι αυτή να πάει χαμένη.\nΗ Ελλάδα - το είπα στην αρχή- προχωρά! Και τώρα πλέον προχωράει όρθια. Με το κεφάλι ψηλά. Σε ένα μέλλον Ανάπτυξης, Δικαιοσύνης, Ανταγωνιστικότητας, Εξωστρέφειας, ευκαιριών για όλους. Σε ένα μέλλον που έχουμε στερηθεί για δεκαετίες.\nΚαι αυτά όλα, φίλες και φίλοι, ήμουν υποχρεωμένος να τα πω εδώ, από την Έκθεση Θεσσαλονίκης. Ακούει ο καθένας, και μέσα κι έξω από την Ελλάδα, και είμαι υποχρεωμένος να τα πω γιατί όλα αυτά θα κριθούν τους επόμενους μήνες: Η απογείωση της Χώρας. Η διασφάλιση της πορείας μας. Η οριστική ένταξή μας στο δρόμο που οδηγεί κατευθείαν στο μέλλον. Σε ένα μέλλον που έχει αργήσει. Στο μέλλον που τόσο κουραστήκαμε τα τελευταία χρόνια για να το κερδίσουμε. Στο τέλος δεν πρέπει να επιτρέψουμε αυτό το μέλλον να μας το στερήσει κανείς.\nΣας εξομολογούμαι ότι πριν δύο χρόνια, όταν μόλις αναλάμβανα την Πρωθυπουργία, όλοι, οι τελευταίοι, οι πάντες στο εξωτερικό με αντιμετώπιζαν ως τον Πρωθυπουργό μιας χώρας αναξιόπιστης, μιας χώρας που ήταν έτοιμη να καταρρεύσει.\nΣήμερα με αντιμετωπίζουν ως τον υπεύθυνο Πρωθυπουργό μιας Ελλάδας που όλοι σέβονται, που όλοι υπολογίζουν. Αυτό το μεγάλο στοίχημα το έχει κερδίσει ο λαός με τις θυσίες του!\nΌμως σε αυτό τον αγώνα να κερδίσουμε το μέλλον μας, έχουμε κι ένα στήριγμα από καλό οιωνό από το παρελθόν μας. Γιατί στην ένδοξη γη της Μακεδονίας μας, ανακαλύφθηκε ένα μοναδικής σημασίας και οικουμενικής απήχησης αρχαιολογικό μνημείο.\nΚάποιοι, μίζεροι, προσπάθησαν κι αυτό ακόμα να το μειώσουν! Αλλά είναι τέτοια η συγκίνηση που προκλήθηκε διεθνώς από την ανακάλυψη του μοναδικού Μακεδονικού τάφου στην Αμφίπολη, που κι αυτές οι παραφωνίες σίγησαν πια.\nΗ αρχαιολογική έρευνα προχωρά με επαγγελματισμό και με υπευθυνότητα. Κανείς δεν μπορεί να πει ακόμα τι κρύβει μέσα το μοναδικό αυτό μνημείο που αποκαλύφθηκε. Αλλά ένας Μακεδονικός τάφος διαμέτρου εκατόν εξήντα μέτρων, περιφέρειας 500 μέτρων και ύψους περιμέτρου 3 μέτρων, είναι ήδη κάτι πάρα πολύ μεγάλο! Κι είναι μια ακόμα επιβεβαίωση για την Ελληνική ταυτότητα της Μακεδονίας μας.\nΒλέπετε, κάποιοι χτίζουν σύγχρονα αγάλματα-καρικατούρες, τάχα για τους αρχαίους Μακεδόνες και προσπαθούν να οικειοποιηθούν την Ιστορία μας.\nΌμως, εδώ, στη Μακεδονία, μιλούν οι ίδιοι οι αρχαίοι Μακεδόνες, μιλάει η ίδια η Μακεδονική γη και αναδεικνύει την οικουμενική δόξα του Ελληνισμού! Με τον πιο αδιαμφισβήτητο τρόπο. Κι εδώ η αλήθεια είναι με το μέρος μας. Κι όσα ψέματα κι αν ειπώθηκαν, τα ψέματα αυτά έχουν πάντα κοντά ποδάρια.\nΠριν λίγες μέρες έφυγε από τη ζωή, ένα μεγάλο πνευματικό ανάστημα του Ελληνισμού: ο Εμμανουήλ Κριαράς. Πλήρης ημερών, 108 ετών.\nΔιαλέγω μόνο μια φράση του. Μια αληθινή παρακαταθήκη του, από μια συνέντευξη που είχε δώσει πριν από τρία χρόνια: «Να λέτε πάντα αυτό που πιστεύετε… Και να πληροφορείτε σωστά».\nΑυτό μας παρήγγειλε: Να λέμε αυτά που πιστεύουμε. Χωρίς φτιασίδια. Χωρίς συμπλέγματα. Χωρίς το φόβο του λαϊκισμού.\nΚι εμείς ως λαός βιώσαμε τόσα χρόνια αυτή την αηδία που προκαλεί η ακατάσχετη δημαγωγία, αυτή τη δίψα να ακουστούν αλήθειες που τις έπνιγε ο λαϊκισμός. Κι όταν αρχίσαμε να τις λέμε αυτές τις αλήθειες, τότε μόνο καταφέραμε να σηκωθούμε στα πόδια μας. Κι ένας λαός που δοκιμάστηκε, έχει ανάγκη από αλήθεια. Ένας λαός που μετά από τόσες δοκιμασίες έμεινε όρθιος, έχει ανάγκη από αλήθεια. Ένας λαός που μετά από τόσες θυσίες βρίσκει το δρόμο του, έχει ως όπλο του, στήριγμά του την αλήθεια.\nΚάποιες φορές, η αλήθεια είναι πικρή. Όμως, ακόμα και τότε πρέπει να λέγεται. Και την είπαμε! Δυόμιση χρόνια τώρα δεν την κρύψαμε ούτε στιγμή. Ούτε και τις δυσκολίες που είχαμε να περάσουμε.\nΤώρα, όμως, αλλάζει η κατάσταση.\nΤώρα η αλήθεια είναι λυτρωτική:\nΒγαίνουμε από την ύφεση!\nΒγαίνουμε από την κρίση!\nΤελειώνει η εποχή των Μνημονίων!\nΚαι τώρα χρειάζεται η μεγαλύτερη προσοχή για να μην «ξανακυλήσουμε». Και η Ελλάδα είναι έτοιμη να κάνει το μεγάλο άλμα προς τα μπρός με όπλο της η αλήθεια. Και η Νέα Ελλάδα που χτίζουμε παραμερίζει ψέματα, ψευδαισθήσεις, εμμονές. Στηρίζεται στην αλήθεια.\nΣτην αλήθεια, αλλά και σε κάτι ακόμα, τυπικά Ελληνικό: Σε μια λέξη που δεν μεταφράζεται εύκολα σε άλλες γλώσσες και που συμπυκνώνει τις καλύτερες αρετές του Έλληνα: Η Νέα Ελλάδα στηρίζεται στην Αλήθεια και στο Φιλότιμο!\nΦιλότιμο δεν έχει εκείνος που υπολογίζει τις κινήσεις του με οδηγό το κομματικό του συμφέρον. Φιλότιμο έχει όποιος σταθμίζει κάθε κίνησή του με πυξίδα το συμφέρον της Πατρίδας.\nΦιλότιμο στην Πολιτική είναι το «εμείς» κι όχι το «εγώ». Είναι η συνείδηση, όχι η υποκρισία. Είναι ο αγώνας για το καινούργιο, για το αύριο. Όχι η υποταγή στο παλιό, στο ξεπερασμένο, στο χθες. Φιλότιμο είναι το «ναι» στις αλλαγές που χρειάζεται ο τόπος για να προχωρήσει.\nΦιλότιμο δεν είναι το «όχι σε όλα».\nΦιλότιμο είναι η σταθερή γραμμή, η ευθεία γραμμή της ευθύνης. Όχι το παραμύθι.\nΦιλότιμο είναι να πιστεύεις και να προχωράς. Όχι να τα γυρίζεις κάθε τόσο και να αλλάζεις μόλις δεις τα σκούρα. Γιατί τότε ούτε το… Άγιον Όρος δεν σε σώζει.\nΚαι φιλότιμο είναι να προβάλλεις και να υπερασπίζεσαι την Πατρίδα σου. Όχι να γίνεις ο χειρότερος διαβολέας της.\nΦιλότιμο είναι να σέβεσαι τις θυσίες του Ελληνικού λαού. Όχι να τις απαξιώνεις ή να τις μηδενίζεις. Φιλότιμο είναι να σέβεσαι και τις διαχρονικές αξίες του Έλληνα: Την Ορθοδοξία, τη Φιλοπατρία, το φιλελεύθερο πνεύμα, την υπερηφάνειά του για την Ιστορία του. Όχι να την ειρωνεύεσαι και να την απαξιώνεις.\nΟ Ελληνικός λαός, και του το λέω από τώρα, από εδώ, από τη Συμπρωτεύουσά μας, έχει να ακολουθήσει τον ένα από τους δύο δρόμους.\nΟ ένας λέγεται αλήθεια, φιλότιμο και αγώνας για Ανάπτυξη.\nΚι ο άλλος λέγεται, ψέμα, υποκρισία και «κόλλημα» στο χθες.\nΔεν έχω καμιά αμφιβολία για το τι θα διαλέξουν οι Έλληνες.\nΌπως δεν έχω και καμιά αμφιβολία ότι η δική μας πατριωτική επιλογή για την Νέα Ελλάδα της Ανάπτυξης, είναι ο σωστός δρόμος! Είναι ο μόνος δρόμος που μας βγάζει από την κρίση!\nΣας το υπόσχομαι χωρίς δισταγμό:\nΕίναι ο μόνος δρόμος της αισιοδοξίας για το λαό μας.\nΕίναι ο δρόμος που τιμά την Ιστορία μας και που χρωστάμε στα παιδιά μας.\nΚαλή δύναμη στον αγώνα για το αύριο.\nΕτικέτες ανακεφαλαίωση τραπεζών, αποκρατικοποιήσεις, γραφειοκρατία, εισφορά αλληλεγγύης, ΕΝΦΙΑ, ομιλία Σαμαρά 79η ΔΕΘ


8 σπίτια προς πώληση που βρίσκονται στα πιο απομακρυσμένα μέρη του κόσμου - Queen.gr\n8 σπίτια προς πώληση που βρίσκονται στα πιο απομακρυσμένα μέρη του κόσμου\nΥπάρχει κανείς που δε θα ήθελε να τα αγοράσει;\nΣίγουρα το να ζεις σ' ένα πολυσύχναστο κέντρο του κόσμου σού δίνει τη δυνατότητα της εξέλιξης, της επαφής με την τεχνολογία, τα θεμιτά μέσα του σήμερα και τις ανέσεις που όλοι οι άνθρωποι αγαπούν ν΄απολαμβάνουν. Μια κατοικία στην καρδιά της Νέας Υόρκης για παράδειγμα, στο Τόκιο, στο Λονδίνο, στο Παρίσι και σε πολλά άλλα αστικά κέντρα του κόσμου αποτελεί κρυφός πόθος πολλών ανθρώπων αυτή τη στιγμή στον πλανήτη. Ποιος μπορεί ν΄αρνηθεί την εξέλιξη, την επαγγελματική ανέλιξη, μια ζωή γεμάτη κουλτούρα, ενέργεια και συνεχή κίνηση, τον πολιτισμό που μοιάζει τόσο εθιστικός σαν φάρμακο για εκατομμύρια ανθρώπους και τα εφόδια που σου παρέχει μια εξελιγμένη πόλη;\nΥπάρχει όμως και η άλλη πλευρά του νομίσματος. Εκείνη που πρεσβεύει την επαφή με τη φύση και την αρμονία του σύμπατος. Γι΄αυτά τα σπίτια θα μιλήσουμε σήμερα. Για τις κατοικίες που επιλέγουν όλοι εκείνοι που έχουν κουραστεί από την πολυτάραχη καθημερινότητα και αναζητούν μια πρωτόγονη περιοχή για να ζήσουν μερικές στιγμές χαλάρωσης και ηρεμίας.\nΜακριά από γείτονες, από την πολυκοσμία, την βουή της πόλης και κοντά στη φύση, αυτά τα σπίτια έχουν τόσο εκπληκτική σχεδίαση που θαρρείς πως βρίσκεσαι σε άλλον πλανήτη. Δίνοντας την δυνατότητα στους ιδιοκτήτες τους να απομονωθούν από την σκληρή πραγματικότητα και να ζήσουν δίπλα στα πεύκα, τα έλατα και την θάλασσα, αυτές οι πολυτελείς κατοικίες αποτελούν τους επίγειους παραδείσους που καθένας από εμάς αναζητά.\nΝαι, αυτά τα σπίτια βρίσκονται προς πώληση και αποτελούν την καλύτερη λύση για όλους εκείνους τους εκατομμυριούχους (όχι εμάς!) που θέλουν ν΄απολαμβάνουν την ιδιωτικότητά τους με ανέσεις και πλεονεκτήματα που τους φέρνουν πιο κοντά στο ευ ζην. Πρόκειται για επαύλεις που δεν έχουν να ζηλέψουν κανένα παλάτι. Η λογική τους εξάλλου δεν είναι μόνο η πολυτέλεια αλλά η άνεση και η ηρεμία σ΄έναν τόπο που γίνεται ένα με τη φύση.\nΑπό το Μεξικό μέχρι το Σάο Πάολο και από το Βέρμοντ των ΗΠΑ μέχρι την Κόστα Ρίκα, αυτά τα πολυτελή σπίτια φαίνεται πως περιμένουν υπομονετικά τους νέους τους ιδιοκτήτες.\nΠράγματι, για όσους λαχταρούν τον ευχάριστο ήχο της ανυπαρξίας, να είσαι σίγουρη ότι υπάρχουν μερικά εκπληκτικά μέρη στον κόσμο - αλλά σχεδόν πάντα αυτά τα μέρη είναι απαγορευτικά στην τιμή για τους κοινούς θνητούς-.\nΠάμε να δούμε λοιπόν 8 υπέροχα σπίτια που βρίσκονται σε μερικές από τις πιο απομακρυσμένες γωνιές του κόσμου.\nSanta Fe, New Mexico Τιμή: $9,750,000\nNorwich, Vermont Τιμή: $ 4,700,000\nPotato Island, Branford, Connecticut Τιμή: $4,900,000\nSao Francisco Xavier, São Paulo, Brazil\nJamaica, Vermont Τιμή: $10,150,000\nFlamingo Beach North Ridge, Santa Cruz, Costa Rica Τιμή: $4,500,000\nTelluride, Colorado Τιμή: $24,950,000


H αλλαγή θα εμποδίσει τους διαφημιστές να συνδέουν ευαίσθητες πληροφορίες όπως η υγεία, η θρησκεία, η πολιτική και οι σεξουαλικές προτιμήσεις με οποιονδήποτε συγκεκριμένο χρήστη.\nH Google ανακοίνωσε ότι θα περιορίσει την πρόσβαση που έχουν οι διαφημιστές σε βασικές πληροφορίες για ιστοσελίδες όταν κάνουν προσφορά για τις εμφανίσεις διαφημίσεων.\nΑυτή τη στιγμή η Google επιτρέπει σε διαφημιστές να βλέπουν τις κατηγορίες στις οποίες ανήκει μία ιστοσελίδα ή μία εφαρμογή, όπως αν σχετίζεται με τη μουσική, τα αυτοκίνητα ή πιο ευαίσθητα θέματα όπως η χρήση ουσιών.\nΣτέλεχος της Google δήλωσε ότι η εταιρεία αποφάσισε να αποσύρει τις συγκεκριμένες πληροφορίες μετά από συζητήσεις με ρυθμιστικές αρχές για την προστασία δεδομένων.\nΌπως μεταδίδουν οι Financial Times, η ίδια ανέφερε ότι η αλλαγή θα εμποδίσει τους διαφημιστές να συνδέουν ευαίσθητες πληροφορίες όπως η υγεία, η θρησκεία, η πολιτική και οι σεξουαλικές προτιμήσεις με οποιονδήποτε συγκεκριμένο χρήστη.\nΗ κίνηση θα βοηθήσει σύμφωνα με το στέλεχος να αποφευχθεί ο κίνδυνος οποιοσδήποτε συμμετέχει στις δημοπρασίες να είναι σε θέση να συνδέσει στοιχεία που αφορούν έναν συγκεκριμένο χρήστη με κατηγορίες της Google για το περιεχόμενο των ιστοσελίδων, τόνισε το στέλεχος.\nΩστόσο, διαφημιστές και εκδότες ανέφεραν ότι η κίνηση θα αυξήσει τον έλεγχο της Google στα προσωπικά δεδομένα και θα ενισχύσει περαιτέρω την κυριαρχία της στην διαδικτυακή διαφήμιση.


Ερωτικές προβλέψεις την εβδομάδα 11 ως 17 Ιουλίου 2016.\nΟι προβλέψεις για τα ερωτικά σου, για την εβδομάδα 11 ως 17/7/2016.\nΟι αστρολογικές προβλέψεις για τα ζώδια και τον έρωτα, της εβδομάδας 11 ως 17 Ιουλίου 2016, από την Φαίδρα Μάρκου.\nΠροβλέψεις, ζώδια και έρωτας την εβδομάδα 11 ως 17 Ιουλίου 2016\nΕλεύθεροι: Ελεύθερος, ωραίος και μοιραίος θα είσαι, φίλε μου Κριέ, η Αφροδίτη στον Λέοντα ελκυστική θα κάνει την αύρα σου, θα καταφέρεις να κερδίσεις βλέμματα, εντυπώσεις και την καρδιά ενός συγκεκριμένου προσώπου. Θα προκύψει νέα γνωριμία, αυτό που θα νιώσεις θα είναι έλξη, πάθος και εντυπωσιασμό. Θα το ερωτευτείς το γοητευτικό άτομο που θα γνωρίσεις, ωστόσο η ένταση του έρωτά σου θα είναι αμφίβολης διάρκειας. Δεν αποκλείεται έτσι ξαφνικά όπως θα έρθει, έτσι ξαφνικά να φύγει.\nΣε σχέση: Ομαλά θα ξεκινήσει η εβδομάδα σου, η Σελήνη στον Ζυγό θα σε κάνει διπλωματικό και ειρηνικό. Η Αφροδίτη στον Λέοντα θα ανησυχήσει τις ρομαντικές σου διαθέσεις, αγάπη και τρυφερότητα θα δείξεις στο ταίρι σου. Προς το τέλος της εβδομάδας, με την Σελήνη στον Τοξότη, δεν αποκλείεται να νιώσεις την ανάγκη για ταξιδάκι απόδρασης. Βασική σου επιθυμία θα είναι να απαλλαγείς από προβληματισμούς και ευθύνες, είναι πολύ πιθανό να εμφανιστείς στο ταίρι σου με εισιτήρια ακτοπλοϊκών στο χέρι.\nΕλεύθεροι: Η Σελήνη στον Ζυγό θα σε κάνει ήρεμο, ελκυστικό και προσιτό. Ο Ερμής στον Άρη θα σου δώσει μια δυναμική ώθηση, με αποτέλεσμα να είσαι σε θέση να προσεγγίσεις, να προσπαθήσεις και να επιτύχεις. Με τη Σελήνη στον Τοξότη θα έχεις διάθεση για νέες ερωτικές γνωριμίες, θα βρεις το πρόσωπο που θα σε εξιτάρει ερωτικά, θα ριχτείς στην περιπέτεια άνευ αναστολών. Η εβδομάδα σου θα κλείσει με θερμό βραδινό ραντεβού, θα είναι στο χέρι σου αν θα υπάρξει κατάληξη δεσμού.\nΣε σχέση: Ο Ερμής σε τετράγωνο με τον Ουρανό προβληματάκια θα φέρει στην επικοινωνία σου, ίσως να μη λείψουν ο εντάσεις. Σε συνδυασμό με τη Σελήνη στο Σκορπιό, προσοχή στην καχυποψία που θα σε διακατέχει. Προσπάθησε να περιορίσεις τάσεις κτητικότητας και ζήλειας, ενδέχεται να βλέπεις πράγματα που δεν υπάρχουν. Ανοιχτό θα είναι το ενδεχόμενο να πέσεις στην παγίδα παρεξηγήσεων, θα ερμηνεύσεις λάθος κάποιες κινήσεις που θα κάνει το ταίρι σχετικά με πρόσωπο αντίθετου φύλου.\nΕλεύθεροι: Εσύ ο ομιλητικός και συζητήσιμος Δίδυμος, θα βρεις το πρόσωπο που η μεταξύ σας εκτενέστατη κουβεντούλα, μπορεί να πάρει και ώρες, θα καταλήξει την επομένη σε προσωπικό ραντεβού. Σε φιλικό περιβάλλον θα σας συστήσουν, σε κοινή παρέα θα βρεθείτε και η Αφροδίτη στον Λέοντα θα βρει τρόπο να κάνει τη συζήτηση σας από φιλική άκρως ερωτική. Μέσα στην εβδομάδα θα γίνει ολοκαίνουργια γνωριμία με πρόσωπο που δε θα φύγει εύκολα ή γρήγορα από τη ζωή σου.\nΣε σχέση: Φίλε μου Δίδυμε, στη φιλοσοφία θα το ρίξεις. Από την μια η Σελήνη στον Ζυγό, από την άλλη λίγο αργότερα η Σελήνη στον Τοξότη, δεν πρόκειται να χαλάσεις την ζαχαρένια σου. Θα σκεφτείς σε βάθος, θα αναζητήσεις, θα εξηγήσεις και θα καταλήξεις στο ότι τίποτε δεν αξίζει τον έντονο προβληματισμό και το μαράζι. Αν τσακώθηκες με το ταίρι σου θα τα βρείτε, δεν πρόκειται να αφήσεις περιθώριο περεταίρω εντάσεων, σε περίπτωση πρόχειρου ή παρορμητικού χωρισμού θα υπάρξει άμεση επανασύνδεση.\nΕλεύθεροι: Με την Αφροδίτη στον Λέοντα, γοητευτικό θα είναι το στυλ σου, ρομαντική η διάθεσή σου. Με τη Σελήνη στον Τοξότη προσιτή θα είναι η στάση σου στα νέα πρόσωπα, ωστόσο θα γίνει το εξής παράξενο, από αλλού θα περιμένεις τη σχέση και από αλλού θα σου έρθει. Ναι μεν θα γνωριστείς με ένα καινούργιο πρόσωπο, αλλά πριν κλείσει η εβδομάδα, θα βρεθείς σε βραδινό ερωτικό ραντεβού με άτομο που ήδη γνωρίζεις και που ως τώρα δεν το είχες δει ποτέ με μάτι ερωτικό.\nΣε σχέση: Η Σελήνη στον Ζυγό δε θα σε αφήσει να τσακωθείς με το ταίρι σου, η συγκαταβατική και διπλωματική σου στάση θα φέρει ειρηνικό κλίμα. Πρόσεξε όμως τη Σελήνη στον Σκορπιό γύρω στις 12 του μήνα, ναι μεν έντονη θα είναι η διαίσθησή σου, οξυδερκής η αντίληψή σου, ωστόσο κάποιες υποσυνείδητες φοβίες θα σου δημιουργήσουν άτοπες ανασφάλειες. Σε περίπτωση που τρυπώσουν υποψίες περί αντίζηλου προσώπου, θα σου δώσω τη συμβουλή πριν συγχυστείς ή φοβηθείς, πρώτα να αναζητήσεις αποδείξεις, γιατί κάπου θα κάνεις λάθος.\nΕλεύθεροι: Φίλε μου Λέοντα θα ενθουσιαστείς, θα εντυπωσιάσεις και θα κατακτήσεις. Στο πλευρό σου θα σταθεί η Αφροδίτη, στις 12 του μήνα θα εμφανιστεί στο ζώδιό σου και εσύ θα εμφανιστείς στο επίκεντρο ενός συγκεκριμένου προσώπου. Κάποιο άτομο θα σε ερωτευτεί και δεν πρόκειται να αδιαφορήσεις στην έλξη που θα σου δείξει. Η Σελήνη στον Τοξότη θα σε βοηθήσει να αρπάξεις αυτή την ευκαιρία και να την πας πολύ μακριά. Θα στοχεύσεις στο μακροχρόνιο δεσμό και η κατάληξη δε θα σε απογοητεύσει.\nΣε σχέση: Ανέμελη θα είναι η στάση σου, ερωτική η διάθεση σου, ναι μεν θα υπάρξει ζωηράδα στις κινήσεις σου, όμως δε θα έχεις την τάση να θέλεις να ξεφύγεις από τα πλαίσια της σχέσης σου. Ακόμα κι αν ο Ερμής σε τρίγωνο με τον Άρη σου ανοίξει την όρεξη για φλερτ, τίποτα δε θα σου δημιουργήσει την ανάγκη να απομακρυνθείς από το ερωτικό σου ταίρι. Ο ερχομός της Αφροδίτης στο ζώδιό σου θα σε κάνει έναν πιστό και ιδιαιτέρως ερωτικό σύντροφο.\nΕλεύθεροι: Φίλε μου Παρθένε, εσένα τον ελεύθερο, ενδεχομένως η Αφροδίτη στον Λέοντα να σε στεριώσει με ταίρι. Θα εισχωρήσει καινούργιο πρόσωπο στη ζωή σου, το περιποιημένο και προσεγμένο σου στυλ θα το τραβήξει σαν μαγνήτης. Στο χέρι σου θα είναι αν η γνωριμία σας εξελιχτεί σε σχέση, εσύ θα είσαι ο οδηγός των γεγονότων. Προς το τέλος της εβδομάδας, η στάση σου θα είναι απρόβλεπτη, ίσως και κάπως αντικομφορμιστική.\nΣε σχέση: Με τη Σελήνη στον Ζυγό θα έχεις διάθεση για εξονυχιστικές συζητήσεις πάντα με στόχο την ισορροπία και την ομαλότητα της σχέσης σου. Το νου σου στο τετράγωνο του Ερμή με τον Ουρανό, ίσως να ξεφύγουν λίγο τα θέματα που θα ανοίξεις προς συζήτηση, ενδεχομένως να τα φτάσεις σε φανταστικές υποθέσεις, σε καταστάσεις που δεν συνέβησαν ποτέ. Με την Σελήνη στο Σκορπιό θα εμφανιστούν σημάδια καχυποψίας, άλλαξε τρόπο σκέψης, καλό θα είναι να αποφύγεις τις προβλέψεις.\nΕλεύθεροι: Ο ερχομός της Σελήνης στον Ζυγό θα σου φέρει ένα πολύ ευχάριστο γεγονός, ίσως να αφορά επανασύνδεση, ίσως να αφορά νέα γνωριμία. Το σίγουρο είναι πως από τα μέσα της εβδομάδας θα ξεκινήσεις συστηματικά ραντεβού με ένα συγκεκριμένο πρόσωπο, που τα συμβάντα θα σου αποδείξουν πως η τύχη σας θέλει μαζί. Η Σελήνη στον Τοξότη θα σε βοηθήσει να στοχεύσεις και να επιτύχεις, γι’ αυτό σκέψου τι ακριβώς αναζητάς στη ζωή σου και προχώρα χωρίς υποχωρήσεις.\nΣε σχέση: Φίλε μου Ζυγέ, το νου σου να μην φέρεις μέσα στη σχέση σου ανακατωσούρες και μπερδέματα. Από την μια το τετράγωνο του Ερμή με τον Ουρανό, από την άλλη η Σελήνη στο Σκορπιό, η καχυποψία σου θα πάρει λάθος διαστάσεις, κινδυνεύεις από πράξεις ζήλειας και επιπολαιότητας. Το νου σου, να μην εκτεθείς με αυτά που θα υποψιαστείς και θα πράξεις, μη δώσεις το δικαίωμα στο ταίρι σου να πιστέψει πως είσαι θύμα ανασφάλειας και μειωμένης αυτοπεποίθησης.\nΕλεύθεροι: Ο ερχομός της Σελήνης στο ζώδιό σου θα σε βοηθήσει να απαλλαγείς από το αρνητικό παρελθόν, θα έχεις τη δύναμη να δώσεις οριστικό τέλος σε ό,τι σε πλήγωσε ή σε ό,τι πήγε στραβά και ανάποδα. Η Αφροδίτη στον Λέοντα θα ελαφρύνει την ψυχή σου, θα προσδώσει ερωτική αύρα στην παρουσία σου και θα σου ανοίξει ενδεχόμενο νέας γνωριμίας. Από τα μέσα της εβδομάδας θα καταφέρεις να χαράξεις νέα ερωτική πορεία, διαγράφοντας πρόσωπα και σχέσεις που σε πήγαν πίσω και όχι μπροστά.\nΣε σχέση: Φίλε Σκορπιέ, σε περίπτωση που είσαι στην αρχή μιας σχέσης ή μιας γνωριμίας, το νου σου να μη σε πιάσει το καχύποπτο και φρενάρεις την κατάσταση με λάθος υποψίες. Ο ερχομός της Σελήνης στο ζώδιό σου θα σε κάνει επιρρεπή στις διαστρεβλώσεις, ανυπόστατες φοβίες και θεωρίες θα αποτελέσουν ανασταλτικό παράγοντα. Άσε να γεγονότα να κυλήσουν ήρεμα χωρίς παρεμβάσεις, θα δεις πως όλα θα δουλέψουν ρολόι, δε χρειάζεται να προτρέχεις ή να προκαθορίζεις.\nΕλεύθεροι: Θα το ανανεώσεις το στυλ σου, η Σελήνη στον Ζυγό θα σε ωθήσει να επιμεληθείς την εμφάνισή σου, η Αφροδίτη στον Λέοντα δε θα αφήσει την εικόνα σου να περάσει απαρατήρητη. Θα το τσακώσεις το επίμονο βλέμμα να σε κοιτάζει και θα είναι από πρόσωπο που δε θα στοχεύει σε μια απλή ερωτική περιπέτεια. Θα πέσεις σε ώριμη και συνειδητοποιημένη προσωπικότητα, αυτό το άτομο από την αρχή θα σου δείξει, με τον δικό του τρόπο, πως θέλει κάτι όμορφο και ουσιαστικό μαζί σου.\nΣε σχέση: Δεν αποκλείεται μέσα στην εβδομάδα να το κάνεις το ταξιδάκι σου, εσύ και το ταίρι σου θα τις πάρετε τις παράλιες και θα περάσετε πολύ όμορφα. Προμηνύεται μια ξέγνοιαστη και ερωτική εβδομάδα, η Σελήνη στον Ζυγό θα σας φέρει ηρεμία και αρμονία, η Αφροδίτη στον Λέοντα θα ανανεώσει τα ερωτικά σας αισθήματα, τρεις μέρες μετά ο ερχομός της Σελήνης στον Τοξότη θα σας ωθήσει να ξεκινήσετε κοινά σχέδια και μελλοντικούς προγραμματισμούς. Δειλά-δειλά θα σου φανερώσω πως ίσως να ακουστεί πρόταση δέσμευσης.\nΕλεύθεροι: Με τη Σελήνη στον Ζυγό νωχελικά θα ξεκινήσει η εβδομάδα σου, λίγο αργότερα όμως, με τον Ερμή σε τρίγωνο με την Άρη, και πιο μετά με τη Σελήνη στον Τοξότη, θα βγεις μετά χαράς και αυτοπεποίθησης στο δρόμο της αναζήτησης και της περιπέτειας. Μετά τις 14 του μήνα ρίξε τα ερωτικά σου δίχτυα, θα πιάσεις λαβράκι. Στη γοητεία σου θα αγκιστρωθεί ένα εξίσου γοητευτικό πρόσωπο, που από την αρχή θα σε δει με μάτι σοβαρό. Θα είναι μια καλή ευκαιρία να βάλεις στη ζωή σου σταθερό ταίρι.\nΣε σχέση: Φίλε μου Αιγόκερε, με τον Ερμή και τον Ήλιο σε τετράγωνο με τον Ουρανό, θα σε πιάσει το ανάποδό σου και δε βλέπω να σου βγαίνει σε καλό. Καλά θα κάνεις και θα επαναστατήσεις, πολύ σωστά θα πράξεις και θα εναντιωθείς στο κατεστημένο σου, αλλά το καθετί θέλει τον σωστό τρόπο στον κατάλληλο χρόνο. Επιρρεπής θα είσαι στις σπασμωδικές κινήσεις, επιπόλαιες θα είναι οι αποφάσεις σου. Πρόσεξε να μην απομακρύνεις το ταίρι σου, γιατί μετά θα το κυνηγάς και δε θα το φτάνεις.\nΕλεύθεροι: Ο ερωτισμός σου, αγαπητέ μου Υδροχόε, θα φτάσει στο έπακρο. Από την μια η Σελήνη στον Ζυγό, από την άλλη η Αφροδίτη στον Λέοντα, βάλε και τον Ερμή σε τρίγωνο με τον Άρη, θα καταφέρεις να κατακτήσεις τα πλήθη. Όμορφη η παρουσία σου, γοητευτικό το στυλ σου, αεράτος ο τρόπος ομιλίας σου, στα πόδια σου θα πέσει ένα συγκεκριμένο άτομο, που δε θα έχει καμία διάθεση να σε αφήσει να του ξεφύγεις. Η εβδομάδα σου θα κλείσει με θερμό ερωτικό ραντεβού, δε θα λείψουν οι άμεσες και ιδιαιτέρως ερωτικές εκδηλώσεις.\nΣε σχέση: Ο ζηλιαρόγατος παγιδεύεται και μετά χάνει τον μπούσουλα. Πρόσεξε να μη δημιουργήσεις αδιέξοδα με τη ζήλεια και την καχυποψία σου. Με τον Ερμή σε τετράγωνο με τον Ουρανό, θα παρεξηγήσεις τις καταστάσεις, με την Σελήνη στο Σκορπιό η κτητικότητά σου θα κάνει εξουσιαστικές τις αντιδράσεις σου, η συνταγή δε νομίζω να σου βγει σε καλό. Ελλοχεύει κίνδυνος εντάσεων και συγκρούσεων που θα προκληθούν από εσένα, σε συμβουλεύω να μην παρατεντώσεις το σκοινί.\nΕλεύθεροι: Σε περίπτωση που έχεις αποδυναμωθεί και δεν έχεις όρεξη για προσεγγίσεις, η Αφροδίτη στον Λέοντα και η Σελήνη στο Σκορπιό θα σου αλλάξουν διάθεση. Ένα εντυπωσιακό πρόσωπο θα εμφανιστεί στο δρόμο σου, ναι μεν οι εξελίξεις δε θα έχουν γρήγορο ρυθμό, ωστόσο τα γεγονότα που θα διαδραματιστούν μετά τις δέκα τρεις του μήνα, θα σου δώσουν άνοιγμα προσωπικών επαφών. Για κάποιο συγκεκριμένο λόγο εσείς οι δύο θα κάνετε αρκετές συναντήσεις, θα έχεις την ευκαιρία να μετατρέψεις την τυπικότητα σε έλξη.\nΣε σχέση: Διαρκώς θα ελίσσεσαι, αγαπητό μου ψαράκι. Με την Σελήνη στον Ζυγό αρχές της εβδομάδας, κάποιες διπλωματικές σου κινήσεις θα βάλουν στο ταίρι σου τα δυο πόδια σε ένα παπούτσι. Θα σε βοηθήσει και το τρίγωνο του Ερμή με τον Άρη, γιατί θα κάνει δυναμικό τον λόγο σου, αλλά και η Σελήνη στο Σκορπιό θα βάλει το χεράκι της, γιατί θα σε εφοδιάσει με δυνατή και εύστοχη διαίσθηση. Με λίγα λόγια, μέσα στην εβδομάδα θα καταφέρεις να κατευθύνεις το ταίρι σου στα δικά σου νερά.\nΗμερομηνία Τροποποίησης: 08-07-2016 16:00:00


Τι συμβαίνει τελικά με τη μετάλλαξη Ομικρον, τα συμπτώματα και τα εμβόλια | Κοντολογίς\nΗ μετάλλαξη Ομικρον έφερε παγκόσμιο πανικό. Ωστόσο, καθησυχαστικά είναι τα στοιχεία που δημοσιοποιούν επιστήμονες σχετικά με το ζήτημα της επικινδυνότητας της μετάλλαξης Όμικρον.\nΓια παραλλαγή που προκαλεί ήπια ή και καθόλου συμπτώματα κάνει λόγο αξιωματούχος του Παγκόσμιου Οργανισμού Υγείας.\nΟι πρώτες εκτιμήσεις από τον Παγκόσμιο Οργανισμό Υγείας σχετικά με τη μετάλλαξη Όμικρον, θέλουν τα εμβόλια για τον κορονοϊό να μπορούν να την αντιμετωπίσουν.\nΤην ίδια ώρα, όπως δείχνουν τα μέχρι τώρα ευρήματα, τα συμπτώματα όσων έχουν ήδη ασθενήσει καταγράφονται ως «ήπια». Τα ευρήματα αυτά επιβεβαιώνουν οι υγειονομικές αρχές της Μποτσουάνα, όπου εντοπίστηκε η μετάλλαξη Όμικρον.\nΌπως ανακοίνωσε αξιωματούχος του Παγκόσμιου Οργανισμού Υγείας, «δεν υπάρχουν στοιχεία που να δείχνουν ότι τα εμβόλια είναι λιγότερο αποτελεσματικά για τη μετάλλαξη Όμικρον».\nΠροηγούμενο άρθρο Πέντε νέα μέτρα εισηγήθηκαν οι Ειδικοί με καθολική απαγόρευση ανεμβολίαστων τα Χριστούγεννα\nΕπόμενο άρθρο Το… αυτογκόλ των 30 εκατομμυρίων ευρώ του Λιονέλ Μέσι


DailyPharmaNews.gr Ο κήπος είχε τη δική του ιστορία, μια ιστορία που «γράφτηκε» στην Ψυχιατρική Ενηλίκων του Παπανικολάου\nΟ κήπος είχε τη δική του ιστορία, μια ιστορία που «γράφτηκε» στην Ψυχιατρική Ενηλίκων του Παπανικολάου\nΟ κήπος είχε τη δική του ιστορία. Μια ιστορία που ξεκίνησε από την ιδέα ενός νοσηλευόμενου στην Ψυχιατρική Κλινική Ενηλίκων του νοσοκομείου Παπανικολάου, η οποία έγινε τελικά πραγματικότητα. Ένας μικρός λαχανόκηπος δημιουργήθηκε και ήδη άρχισε να δίνει καρπούς χάρη στην προσωπική δουλειά εργαζομένων και νοσηλευόμενων στην Ψυχιατρική Κλινική, δίνοντας χρώμα και ζωή σε ένα μικρό ακατέργαστο κομμάτι γης απέναντι από ένα από τα πιο παλιά κτίρια που υπάρχει στο Νοσοκομείο, με αρχιτεκτονικά αποτυπώματα εκλεκτικισμού.\nΟ λαχανόκηπος αυτός, που δημιουργήθηκε για να αποτελέσει ένα σημείο συνάντησης για ασθενείς που χρειάζεται να περάσουν κάποιο χρόνο στην κλινική μέχρι να ξαναδέσουν το νήμα της ζωής τους, εγκαινιάστηκε σήμερα με ένα μουσικοθεατρικό που «μιλούσε» για την ιστορία του.\n«Ο Κήπος μας μπορεί να γίνει χώρος συνάντησης και δημιουργίας. Μπορεί να γίνει χώρος έκφρασης και πολιτιστικής φιλοσοφικής αναζήτησης. Μπορεί να γίνει χώρος γνωριμίας και κατανόησης της διαφορετικότητας, αποδοχής της δυσκολίας που έχουν οι άνθρωποι που φιλοξενούνται από εμάς. Της δυσκολίας, της προσωρινής ή της χρόνιας. Μπορεί εντέλει αυτός ο κήπος να γίνει χώρος θεραπείας για όλους. Μπορεί απλώς αυτός ο κήπος να γράψει τη δική του ιστορία» ήταν το μήνυμα που δόθηκε μέσα από το δρώμενο.\n«Όλα ξεκίνησαν από τα παράπονα των νοσηλευόμενων στην Ψυχιατρική Κλινική Ενηλίκων, οι οποίοι αισθάνονταν περιορισμένοι σαν να είναι σε φυλακή. Κάποια στιγμή, ένας νοσηλευόμενος είπε: ‘Γιατί δεν φτιάχνετε έναν κήπο;’. Και έτσι προέκυψε αυτή η ιδέα. Βοήθησαν όλοι για να γίνει ο κήπος --άλλος έβαλε προσωπική εργασία, άλλος έδωσε υλικά και φυτά. Δούλεψαν νυν και πρώην εργαζόμενοι, νυν και πρώην νοσηλευόμενοι της Ψυχιατρικής Ενηλίκων και εγένετο κήπος. Είναι ένας λαχανόκηπος περίπου 500 τετραγωνικών μέτρων, όπου φυτέψαμε λογής λογής λαχανικά. Σε αυτή την προσπάθεια μας διευκόλυνε ο διοικητής του νοσοκομείου, ο οποίος βοήθησε να ξεπεράσουμε τα γραφειοκρατικά εμπόδια», ανέφερε στο ΑΠΕ-ΜΠΕ η ψυχολόγος Συμέλα Τεμερτζίδου, η οποία συντόνισε αυτή την πρωτοβουλία.\n«Στο θεατρικό δρώμενο, που παρουσιάσαμε στην τελετή των εγκαινίων, αναρωτηθήκαμε τι θα γίνει αυτός ο κήπος και είπαμε ότι αυτός ο κήπος θα μπορούσε να γίνει ό,τι εμείς θελήσουμε να γίνει. Δηλαδή σκεφτήκαμε ότι μια ιδέα θα ήταν να έρχονται να παίρνουν συνάδελφοι και όποιος θέλει ντομάτες, πιπεριές, κρεμμυδάκια και ό,τι βγάζει ο κήπος και να μας φέρνουν πράγματα που χρειαζόμαστε, πχ φυτά, υλικά που τα χρησιμοποιούμε, βιβλία για τη βιβλιοθήκη, για να έχουν να διαβάζουν οι άνθρωποι που νοσηλεύονται. Να λειτουργεί δηλαδή με τρόπο ανταλλακτικό, γιατί δεν είμαστε της λογικής να τα πουλήσουμε και να πάρουμε λεφτά. Μας ενδιαφέρει να γίνει ο κήπος ένας τόπος συνάντησης ανθρώπων που νοσηλεύτηκαν, ανθρώπων που νοσηλεύονται και εργαζομένων. Μας ενδιαφέρει να γίνει ένας κήπος, ο οποίος θα είναι ανοιχτός στην κοινωνία. Να καλέσουμε σχολεία από τον Σεπτέμβρη, να έρθουν να τους μιλήσουμε για την ψυχική υγεία να καταλάβουν ότι τα θέματα της ψυχικής υγείας δεν είναι διαχωριστικά για τους ανθρώπους αλλά μπορεί να συμβεί σε έναν άνθρωπο και να δυσκολευτεί και μετά να συνεχίσει τη ζωή του παίρνοντας μια στήριξη. Θέλουμε να συμβάλουμε στην αποστιγματοποίηση της ψυχικής νόσου. Αυτά τα όνειρα έχουμε. Τι θα καταφέρουμε δεν ξέρω» πρόσθεσε η κ. Τεμερτζίδου.


«Σήμερον κρεμάται επί ξύλου ο εν ύδασι την γην κρεμάσας» - aVecnews.gr\n«Σήμερον κρεμάται επί ξύλου ο εν ύδασι την γην κρεμάσας»\nΤο Θείο Δράμα κορυφώνεται τη Μεγάλη Πέμπτη και η υμνογραφία της ημέρας είναι σχετική με τα Πάθη του Χριστού, τη Σταύρωση και το θάνατό Του.\nΤο βράδυ ψάλλεται στις εκκλησίες ο όρθρος της Μεγάλης Παρασκευής και διαβάζονται τα 12 Ευαγγέλια.\nΤέταρτο Ευαγγέλιο : Περικοπή από το Κατά Ιωάννην Ευαγγέλιον ιη΄28 – ιθ΄16.\nΑνάμεσα στο 5ο και το 6ο Ευαγγέλιο ψάλλεται το αντίφωνο «Σήμερον κρεμάται επί ξύλου…» και ο Εσταυρωμένος λιτανεύεται από τους ιερείς. Στις εκκλησίες της Ζακύνθου, η περιφορά του Εσταυρωμένου γίνεται μετά το 11ο Ευαγγέλιο. Σήμερον κρεμάται επί ξύλου… Σήμερον κρεμάται επί ξύλου, ο εν ύδασι την γην κρεμάσας. Στέφανον εξ ακανθών περιτίθεται, ο των αγγέλων βασιλεύς. Ψευδή πορφύραν περιβάλλεται ο περιβάλλων τον ουρανόν εν νεφέλαις. Ράπισμα κατεδέξατο, ο εν Ιορδάνη ελευθερώσας τον Αδάμ. Ήλοις προσηλώθη, ο Νυμφίος της Εκκλησίας. Λόγχη εκεντήθη, ο Υιός της Παρθένου. Προσκυνούμεν σου τα Πάθη, Χριστέ. Δείξον ημίν και την ένδοξόν σου Ανάστασιν.\nΤα 12 Ευαγγέλια της Μεγάλης Πέμπτης συγκροτούνται κυρίως από περικοπές των Ευαγγελίων του Ιωάννη και του Ματθαίου. Εν περιλήψει τα 12 Ευαγγέλια: Τελευταίες νουθεσίες του Ιησού στους μαθητές του… «Αγαπάτε Αλλήλους». Ο τελευταίος αποχαιρετισμός. Προσευχή του Ιησού. Προδοσία του από τον Ιούδα. Σύλληψη του Ιησού και μεταφορά του «Από τον Άννα στον Καϊάφα». Δίκη του Ιησού από τους Αρχιερείς. Άρνηση Πέτρου («Πριν αλέκτορα φωνήσαι, τρις απαρνήση με»). Ο Ιησούς ενώπιον του Πιλάτου, στο Πραιτώριο. Προσπάθεια του Πιλάτου να απελευθερώσει τον Κύριο, αλλά εμπρός στην αποφασιστικότητα των Φαρισαίων υποχωρεί. «Βαραβάν ή Χριστόν;»


«Σήμερα είναι μία ιστορική μέρα, είναι ένα ιστορικό έτος για τις διεκδικήσεις της ΛΟΑΤΚΙ κοινότητας», επισήμανε ο κυβερνητικός εκπρόσωπος, Δημήτρης Τζανακόπουλος, στον χαιρετισμό του πριν την έναρξη του φετινού Athens Pride.\nΣτο φετινό Athens Pride 2019 θα συμμετάσχει η Ελένη Φουρέιρα, που διαθέτει τεράστιο φαν κλαμπ στην γκέι κοινότητα, με ένα live act που θα ακολουθήσει τη μεγάλη παρέλαση στην Αθήνα το Σάββατο 8 Ιουνίου.\nΠ. Κόκκαλης για την Παγκόσμια Ημέρα κατά της Ομοφοβίας: Η Ευρώπη μας χωράει όλ@!\nΗ ζωή για τα ΛΟΑΤΚΙ+ άτομα, τους εκατομμύρια συνανθρώπους μας που διεκδικούν με θάρρος την ελευθερία, δεν ήταν ποτέ εύκολη. Για κάθε, μικρή ή μεγάλη, νίκη που πέτυχαν στο πέρασμα των δεκαετιών, το τίμημα ήταν σκληρό: εχθρότητα, μίσος, αποστροφή, λεκτική και σωματική βία, συχνά, ακόμα και δολοφονίες. Όμως, ουδέποτε έκαναν πίσω.


Ενισχυμένα τα μεγέθη της | Liberal.gr\nΕνισχυμένα τα μεγέθη της Βογιατζόγλου Systems το α' εξάμηνο\nΠαρασκευή 28 Σεπτεμβρίου 2018, 10:55\nΑυξημένα κέρδη και κύκλο εργασιών εμφάνισε ο όμιλος της Βογιατζόγλου Systems AE, σύμφωνα με τις δημοσιευόμενες οικονομικές καταστάσεις του πρώτου εξαμήνου του 2018.\nΕιδικότερα, ο κύκλος εργασιών του ομίλου έκλεισε στα 12.132 χιλ. ευρώ παρουσιάζοντας αύξηση της τάξεως του 12,87% σε σχέση με το αντίστοιχο α' εξάμηνο του 2017 (10.749 χιλ. ευρώ). Τα Μικτά Κέρδη έκλεισαν στα 3.900 χιλ. ευρώ εμφανίζοντας αύξηση ύψους 4,16% έναντι της αντίστοιχης προηγούμενης περιόδου 2017 (3.744 χιλ. ευρώ).\nΤα Αποτελέσματα Προ Φόρων, Χρηματοδοτικών, Επενδυτικών Αποτελεσμάτων και Αποσβέσεων (EBITDA) εμφάνισαν κέρδη ύψους 998 χιλ. ευρώ έναντι κερδών ύψους 941 χιλ. ευρώ το A' Εξάμηνο 2017. Τα Αποτελέσματα προ φόρων εμφάνισαν κέρδη ύψους 777 χιλ. ευρώ έναντι κερδών ύψους 749 χιλ. ευρώ το Α΄ Εξάμηνο 2017, ενώ τα Αποτελέσματα μετά από φόρους και δικαιώματα μειοψηφίας εμφάνισαν κέρδη ύψους 650 χιλ. ευρώ (κέρδη ύψους 618 χιλ. ευρώ το α' εξάμηνο 2017). Τα Λοιπά Συνολικά Έσοδα μετά από φόρους για τον Όμιλο ποσού ύψους (1) χιλ. ευρώ αφορούν συναλλαγματικές διαφορές λόγω ενοποίησης.\nΟ Κύκλος Εργασιών της Μητρικής εταιρείας έκλεισε στα 8.720 χιλ. ευρώ παρουσιάζοντας αύξηση κατά 1,54% σε σχέση με το αντίστοιχο Α΄ Εξάμηνο 2017 (8.588 χιλ. ευρώ). Τα Μικτά Κέρδη έκλεισαν στα 2.878 χιλ. ευρώ εμφανίζοντας μείωση ύψους 8,10% σε σχέση με την προηγούμενη αντίστοιχη περίοδο του 2017 (3.132 χιλ. ευρώ). Τα Αποτελέσματα Προ Φόρων, Χρηματοδοτικών, Επενδυτικών Αποτελεσμάτων και Αποσβέσεων (EBITDA), εμφάνισαν κέρδη ύψους 693 χιλ. ευρώ (έναντι κερδών ύψους 981 χιλ. ευρώ το Α΄ Εξάμηνο 2017).\nΤα Αποτελέσματα προ φόρων της μητρικής εμφάνισαν κέρδη ύψους 848 χιλ. ευρώ έναντι κερδών ύψους 1.212 χιλ. ευρώ το Α΄ Εξάμηνο 2017 ενώ τα Αποτελέσματα μετά από φόρους και δικαιώματα μειοψηφίας της Μητρικής εμφάνισαν κέρδη ύψους 756 χιλ. ευρώ έναντι κερδών ύψους 1.064 χιλ. ευρώ το Α΄ Εξάμηνο 2017. Η μείωση των Κερδών προ Φόρων οφείλεται κατά κύριο λόγο στην μείωση του συντελεστή Μικτού Κέρδους από 36,46% σε 33,00%.